title: Entäs sitten, Leevi

text: Viita asui romaania kirjoittaessaan kolmannen vaimonsa Anneli Kuurinmaan kanssa Oitissa. Romaanin tapahtumaympäristönä ovat 1930-luvun pulavuodet ja Pispalaa muistuttava seutu. Romaanin käsikirjoitusversioita on Tampereen yliopiston Viita-kokoelmassa. Niiden joukossa on myös näytelmäversio. Teoksen on kääntänyt unkariksi vuonna 1982 Gombár Endre, jälkisanat Gábor Bereczki. Romaani valmistui varsin nopeasti, joulukuun 1964 ja elokuun 1965 välisenä aikana.


title: Entäs sitten, Leevi

text: Viita oli suunnitellut Leevi Luupäästä kertovaa trilogiaa, ja juuri ennen onnettomuutta ilmestyneen "Entäs sitten, Leevin" piti olla sen ensimmäinen osa. Viita piti seuraavaa osaa esittelevän alustuksen kaksi viikkoa ennen kuolemaansa Järvenpään työväenopistossa. Alustus ilmestyi seuraavana vuonna "Parnassossa". Toisen osan hahmotelmasta on säilynyt 37 sivua, kaksi ensimmäistä lukua; ensimmäisessä luvussa Viita panee Leevin suuhun sanat, joilla hän kohtalonomaisesti viittaa oman työnsä katkeamiseen: ”On parempi, että kuolen kesken työni, kuin että työni kuolee ennen minua.” Toiselle osalle Viita oli Kari Aronpuron mukaan kaavaillut nimeä "Leevi – runoilija".


title: Entäs sitten, Leevi

text:
Romaanin päähenkilö on nuori, hyvin kunnianhimoinen Leevi, joka on juuri tekemässä ensimmäistä romaanikäsikirjoitustaan. Kirjailija kuvaa hienovaraisen ironisesti hänen toimekkuuttaan:
”Leevi oli lukaissut pari menestysromaania ja luullut tuota pikaa rahoittuvansa aina maisteriksi saakka. Hän oli jo sentään yhdeksäntoistavuotias, ja koulu oli yhä vuoden vajaa. Yliopistoa ei tarvinnut ajatellakaan, ellei jostakin olisi ollut pulpahtava tuntuva tulolähde.
 Ei muuta kuin kynä käteen ja anna tulla kuin sudenkuraa. Leevi tiesi, mikä naula veti. Hänen lankonsa, joka oli kustannustoimittaja, oli sanonut, että kaikista yrityksistä huolimatta kansan valtava enemmistö oli jäänyt taiteen tavoittamatta.


title: Entäs sitten, Leevi

text: Yksi romaanin teema on, kuten monissa Viidan runoissakin, soutaminen salmeen. Se kuvaa kaukaista tulevaisuutta. Aila Meriluoto on luonnehtinut romaanin varhaista versiota ”käsittämättömäksi”.


title: The Gift (Bizzy Bonen albumi)

text: The Gift on rap-artisti Bizzy Bonen toinen studioalbumi, joka ilmestyi 20. maaliskuuta 2001. ”Fried Day” -kappale esiintyy myös vuoden 2000 elokuvan "Next Friday" soundtrackillä. "The Giftiä" myytiin ensimmäisen viikon aikana 150 000 kopiota, mutta myynti loppui jo kolmen viikon kuluttua.


title: IQ and Global Inequality

text: IQ and Global Inequality on Richard Lynnin ja Tatu Vanhasen kirjoittama kirja, joka julkaistiin vuonna 2006. Se on jatkoa samojen tekijöiden teokselle "IQ and the Wealth of Nations" (2002), jossa väitettiin kansakuntien taloudellisen kehityksen erojen selittyvän suurelta osin kansojen keskimääräisillä ÄO-eroilla. Kirjassa vastataan aiemman kirjan saamaan kritiikkiin, esitetään lisää ÄO-testituloksia eri maista ja tarkastellaan ÄO:n yhteyksiä useisiin sosiaalisen ja taloudellisen kehityksen mittareihin.


title: Bertrand Marchand

text: Bertrand Marchand (s. 27. huhtikuuta 1953 Dinan, Ranska) on ranskalainen valmentaja ja entinen jalkapalloilija, pelipaikaltaan puolustaja.


title: Bertrand Marchand

text: Marchand vietti koko pelaajauransa Ranskassa, pelaten puolustajana aina 1970-luvulta 1980-luvulle saakka. Hän edusti Stade Rennaisia, Montmorillonia ja Thouarsia.


title: Bertrand Marchand

text: Marchand aloitti valmentamisen 1980-luvulla valmentaessaan pelaajanakin edustamaansa Thouarsia. Hän valmensi joukkuetta aina vuoteen 1997 asti, kunnes siirtyi Stade Rennaisiin apuvalmentajaksi, sekä nuorten joukkueen valmentajaksi. Pesti kesti aina vuoteen 2002, jonka jälkeen matka jatkui Guingampiin kahden vuoden sopimuksella.


title: Bertrand Marchand

text: Kaudella 2005–2006 Marchand tuli kesken kauden joulukuussa 2006 Club Africainin päävalmentajaksi ja jatkoi valmentajan myös kauden 2006–2007. Joukkue sijoittui toiseksi, mutta Marchand sai silti lähteä. Kaudeksi 2007–2008 hän siirtyi toisen tunisialaisen ES Sahel joukkueen valmentajaksi ja tulos oli tälläkin kertaa sama Tunisian pääsarjassa eli toinen sija. Sitä vastoin joukkue saavutti ensimmäisen Afrikan Mestarien liigan voiton vuoden 2007 marraskuussa ja vuoden 2008 alussa CAF Super Cupin voiton. Siitä huolimatta Marchand ei jatkanut sopimustaan.


title: Bertrand Marchand

text: 2008 Marchand allekirjoitti kolmen vuoden vuoden sopimuksen qatarilaisen Al-Khorin kanssa. Kesäkuussa 2010 Tunisian jalkapalloliitto julkisti Marchandin olevan Tunisian uusi päävalmentaja, jonka olisi tarkoitus valmentaa maata vuoden 2012 Afrikan kisoihin. Marchand oli aikaisemmin ilmoittanut voivansa purkaa sopimuksensa Al-Khorin kanssa mikäli valinta tulisi hänen kohdalleen. Hänellä on myös optio vuoden 2013 Afrikan kisoihin mikäli menestys tyydyttää Tunisian jalkapalloliittoa. Joulukuussa 2010 Marchand erotettiin tehtävistään heikosti sujuneiden karsintojen myötä.


title: Bertrand Marchand

text: 24. syyskuuta 2011 Marchand valittiin marokkolaisen Raja Casablancan päävalmentajaksi. Hänen johdollaan Raja Casablanca ei onnistunut uusimaan Marokon mestaruutta ja kesäkuussa 2012 hän jätti seuran siirtyen qatarilaisen Umm-Salalin peräsimeen. Marchandin johdolla Umm-Salal pelasi kohtuullisen hyvin Qatarin liigan keskikastissa. Ranskalaisvalmentaja sai kuitenkin yllätyspotkut maaliskuussa 2013 seuran ollessa liigassa seitsemäntenä.


title: Alpha and Omega

text: Alpha and Omega on rap-artisti Bizzy Bonen kolmas studioalbumi, joka ilmestyi 19. lokakuuta 2004. Levyn mukana tuli myös DVD, jossa näytettiin kuinka kyseistä albumia oli tehty.


title: Love Canal

text: Love Canal on Niagara Fallsin asumalähiö New Yorkin osavaltiossa Yhdysvalloissa.


title: Love Canal

text: Love Canal tuli tunnetuksi 1970-luvulla ympäristöonnettomuudesta. Alueella sijaitsi myrkyllisten aineiden kaatopaikka. Maahan oli haudattu muun muassa dioksiinia. Lähiön asukkaat evakuoitiin 22. toukokuuta 1980, koska alueella ilmeni paljon syöpää ja muita vaikeita sairauksia.


title: The Beginning and the End

text: The Beginning and the End on rap-artisti Bizzy Bonen neljäs studioalbumi, joka julkaistiin 7. marraskuuta 2004. Albumin julkaisu oli siten erikoinen, että se oli Internet julkaisu ja se julkaistiin vain kuukauden päästä edellisestä The Gift albumista, joka oli ollut suuri pettymys faneille.


title: Bioreportterit

text: Bioreportterit ovat bakteereita, jotka pystyvät ilmaisemaan tietyn metallin esiintymisen niiden kasvuympäristössä. Niitä käytetään haitallisten metallien löytämiseen ja määrittelemiseen.


title: Speaking in Tongues (Bizzy Bonen albumi)

text: Speaking in Tongues on rap-artisti Bizzy Bonen viides studioalbumi, joka julkaistiin 27. syyskuuta 2005.


title: Odeon Records

text: Odeon Records oli saksalainen vuonna 1903 Berliinissä perustettu levy-yhtiö. Se nimettiin samannimisen pariisilaisen teatterin mukaan ja teatterin kupoli näkyi myös yhtiön logossa.


title: Odeon Records

text:
Toisen maailmansodan aikaan Odeon oli kansallissosialistien hallitsema, ja kun Neuvostoliiton puna-armeija valloitti Berliinin vuonna 1945, tuhosi se suurimman osan yhtiön tehtaasta.
Sodan päätyttyä siitä tuli EMI:n alamerkki, jona se toimi siihen asti, kunnes katosi musiikkibisneksestä 1980-luvun puolivälissä.


title: Odeon Records

text: Suurin osa The Beatlesin englanninkielisen maailman ulkopuolella ilmestyneistä äänitteistä oli Odeonin julkaisemia. Esimerkkinä länsisaksalainen kokoelma "The Beatles' Greatest" (1965).


title: Päivähoidon uskontokasvatus

text: Päivähoidon uskontokasvatus on Suomessa lasten päivähoidossa annettavaa uskonnollista kasvatusta. Uskontokasvatuksen määrää vuonna 1973 säädetyn lain lasten päivähoidosta toinen pykälä, joka lisättiin lakiin vuonna 1983. Kasvatuksessa on kunnioitettava lapsen huoltajien vakaumusta.


title: Päivähoidon uskontokasvatus

text: Uskontokasvatuksen vaihtoehtona on elämänkatsomustietokasvatus. Esiopetuksen eettinen kasvatus on koko esiopetusryhmälle yhteistä.


title: Päivähoidon uskontokasvatus

text: Eduskunta päätti maaliskuussa 2015 uudesta varhaiskasvatuslaista, jossa ei enää mainita uskontokasvatusta. Uusi varhaiskasvatuslaki astui voimaan 1.8.2015.


title: Thugs Revenge

text: Thugs Revenge on rap-artisti Bizzy Bonen kuudes studioalbumi, joka julkastiin 28. helmikuuta 2006. Albumista on myös ilmestynyt toinen versio, jossa on yksi bonuskappale.


title: James McTeigue

text: James McTeigue (s. 29. joulukuuta 1967 Sydney) on australialainen elokuvaohjaaja. Hänen debyyttinsä ohjaajana oli vuoden 2005 "V niin kuin verikosto", mutta hän oli jo aiemmin toiminut apulaisohjaajana muun muassa Wachowskien "Matrix"-trilogiassa.


title: James McTeigue

text: McTeigue opiskeli elokuva-alaa Wagga Waggan kampuksella Charles Sturtin yliopistossa. Hänen elokuvauransa alkoi 1980-luvun lopussa. Hän sai Wachowskien kanssa Prometheus-palkintojen erikoispalkinnon vuonna 2007 "V niin kuin verikostosta".


title: James McTeigue

text: "V niin kuin verikoston" jälkeen McTeigue ohjasi seuraavaksi elokuvan "Ninja Assassin" (2009). Vuonna 2012 valmistui "Korppi", jossa esitetään kuvitteellinen tarina Edgar Allan Poen viimeisistä päivistä. Sen jälkeen hän teki jälleen yhteistyötä Wachowskien kanssa ohjaten osia heidän ja J. Michael Straczynskin Netflix-sarjasta "Sense8" (2015). Samana vuonna ilmestyi myös McTeiguen ohjaama vakoojaelokuva "Survivor".


title: Arvoperspektiivi

text: Arvoperspektiivi on kuvaustapa, jossa henkilöiden koko kuvapinnalla on suhteessa heidän sosiaaliseen, poliittiseen tai uskonnolliseen asemaansa. Hallitsija kuvataan suurempana kuin alamaiset, yleensäkin tärkeät henkilöt kuvataan kuin suhteessa kookkaampana kuin ympäristö tai vähemmän tärkeät hahmot.


title: Arvoperspektiivi

text: Arvoperspektiiviä käytettiin vanhan ajan, kuten Mesopotamian taiteen ohella Bysantin ja keskiajan taiteessa.


title: Lamassu

text:
Lamassu on Assyrian taiteessa esiintyvä sisäänkäyntien vartijahahmo. Lamassut ovat jopa viiden metrin korkuisia eläinhahmoja, jossa yhdistyy ihmisen, härän ja linnun aineksia.
Lamassut olivat hallitsijaa suojelevia henkiä ja taruolentoja. Yleisimmin lamassu oli viisijalkainen ja siivekäs härkä, jolla oli parrakas ihmispää. Lamassun kaltaisia hybridihahmoja on tehty muuallakin, mutta Assyriassa ne olivat erityisen vaikuttavia.


title: Tariq Ali

text: Tariq Ali (punjabiksi s. 21. lokakuuta 1943 Lahore, Brittiläinen Intia, nyk. Pakistan) on pakistanilaissyntyinen brittiläinen kirjailija, politiikan kommentoija, elokuvantekijä ja toimittaja. Hän on New Left Review'n ja Sin Permison toimituskunnan jäsen ja avustaa säännöllisesti lehtiä The Guardian, CounterPunch ja London Review of Books.


title: Tariq Ali

text: Ali on kirjoittanut runsaat 20 teosta maailmanhistoriasta ja -politiikasta, seitsemän romaania sekä elokuvakäsikirjoituksia ja näytelmiä. Hänen teoksiaan ovat muu muassa "Can Pakistan Survive? The Death of a State" (1991), "Pirates Of The Caribbean: Axis Of Hope" (2006), "Conversations with Edward Said" (2005), "Bush in Babylon" (2003), "Clash of Fundamentalisms: Crusades, Jihads and Modernity" (2002), "A Banker for All Seasons" (2007) ja "The Duel" (2008).


title: Tariq Ali

text: Ali vietti lapsuutensa Lahoressa, joka hänen syntyessään kuului Britannian hallitsemaan Intiaan mutta kuuluu nykyisin sittemmin itsenäistyneeseen Pakistaniin. Hänen isänsä on toimittaja Mazhar Ali Khan ja äiti aktivisti Tahira Mazhar Ali Khan (jonka isä oli Sikandar Hyat Khan, joka johti Unionistipuoluetta ja nousi Punjabin osavaltion pääministeriksi 1937).


title: Tariq Ali

text: Alin vanhemmat olivat "kumpikin hyvin vanhaa feodaalisukua". Hänen isänsä oli opiskeluaikana katkaissut suvun perinteen politiikassa ja omaksunut aatteikseen kommunismin, nationalismin ja ateismin. Alin äiti oli samaa sukua ja radikalisoitui tavattuaan tulevan puolisonsa Mazhar Ali Khanin. Alille kuitenkin opetettiin islamin perusteet, jotta hän voisi argumentoida sitä vastaan.


title: Tariq Ali

text: Opiskellessaan Punjabin yliopistossa Ali järjesti mielenosoituksia Pakistanin sotilasdiktatuuria vastaan. Alin setä johti Pakistanin sotilastiedustelua. Hänen vanhempansa lähettivät hänet opiskelemaan Englantiin Oxfordin Exeter Collegeen, jossa hän opiskeli filosofiaa, yhteiskuntatieteitä ja taloustieteitä. Hänet valittiin 1965 Oxford Unionin puheenjohtajaksi.


title: Tariq Ali

text: Alin merkittävyys julkisuudessa alkoi kasvaa Vietnamin sodan aikana, jolloin hän osallistui sodanvastaisiin väittelyihin sellaisten hahmojen, kuin Henry Kissingerin ja Michael Stewartin kanssa. Aikaa myöten Ali muuttui yhä kriittisemmäksi Yhdysvaltojen ja Israelin menettelyjä kohtaan ja nousi Yhdysvaltojen maailmalla harjoittamaan politiikan arvostelun keulakuvaksi. Hän vastusti myös ankarasti Yhdysvaltojen ja Pakistanin suhteita, jotka varmistivat sotilasdiktatuurin jatkumisen.


title: Tariq Ali

text: Ali osallistui aktiivisesti 1960-luvun vasemmistolaiseen liikehdintään, ja hän on pitkään työskennellyt New Left Review'lle. Päädyttyään vallankumoukselliseen sosialistiseen politiikkaan ollessaan mukana The Black Dwarf -nimisen lehden toiminnassa hän liittyi 1968 trotskilaiseen puolueeseen Kansainvälinen marxilainen ryhmä (International Marxist Group, IMG). Hänet valittiin IMG:n johtoon, ja hänestä tuli yhdistyneen neljännen internationaalin kansainvälisen toimeenpanevan komitean jäsen.


title: Tariq Ali

text: Tuolloin Ali oli IMG:n ehdokkaana Sheffieldin vaalipiirissä vuoden 1974 vaaleissa ja oli yksi sarjakuvakirjan "Trotsky for Beginners" kirjoittajista. IMG hajosi 1981, kun sen jäsenet liittyivät Työväenpuolueeseen. IMG lakkautettiin saman tien. Ali lopetti toiminnan vallankumouksellisessa vasemmistossa ja tuki Tony Benniä tämän pyrkiessä sinä vuonna työväenpuolueen varapuheenjohtajaksi.


title: Tariq Ali

text: Ali julkaisi vuonna 1990 satiirin "Redemption", joka käsitteli troskilaisten kyvyttömyyttä suhtautua itäblokin hajoamiseen. Kirjassa on parodioita monista tunnetuista troskilaisista hahmoista.


title: Tariq Ali

text: Kirjassaan "Bush in Babylon" Ali arvostelee Yhdysvaltojen presidentin George W. Bushin päätöstä hyökätä vuonna 2003 Irakiin. Kirja on tyyliltään varsin erikoinen, sillä siinä on runoja ja kriittisiä esteitä, joiden kautta hän esittää Irakin sodan tappioksi. Ali uskoi, että Irakin uusi hallinto epäonnistuu.


title: Tariq Ali

text: Edellisessä kirjassaan "Clash of Fundamentalisms" Ali asettaa syyskuun 11. päivän tapahtumat historialliseen perspektiiviin kuvaamalla islamin historian sen perusteista lähtien.


title: Tariq Ali

text: Entisenä marxilaisena Ali suhtautuu kriittisesti moderniin uusliberalistiseen talouspolitiikkaan ja osallistui vuonna 2005 World Social Forumiin Porto Alegressa Brasiliassa, jossa hän oli yksi Porto Alegre Manifeston 19 allekirjoittajasta.


title: Tariq Ali

text: Ali on Rolling Stonesin kappaleen ”Street Fighting Man” esikuva. John Lennonin ”Power to the People” on saanut herätteen haastattelusta, jonka Lennon antoi Alille.


title: Tariq Ali

text: CounterPunchissa julkaistussa artikkelissa Ali vastasi paavi Benedictus XVI:n islamiin kohdistamaan arvosteluun: "Tämä böömiläismies on veitsenterävä vanhoillinen pappi. Luultavasti hän tiesi, mitä sanoi ja miksi. Uusliberalistisessa maailmassa, jonka ongelmia ovat ympäristön tuhoutuminen, köyhyys, nälkä, lama, 'slummiplaneetalla' (käyttäen Mike Davisin havainnollista sanontaa) paavi päättää loukata kilpailevan uskon perustajaa. Muslimimaailman reaktio oli ennakoitavissa mutta masentavan riittämätön." Ali on kannattanut Skotlannin itsenäisyyttä ja kampanjoinut sen puolesta


title: Tariq Ali

text: Ali vieraillut Suomessa vuosina 1965 ja 1970 ja viimeksi Maailma kylässä -tapahtumassa vuonna 2010.


title: Tariq Ali

text: "The Leopard and The Fox" on alkujaan Alin 1985 BBC:lle kolmiosaiseksi käsikirjoitukseksi kirjoittama teksti. Se kertoo Zulfiqar Ali Bhutton viimeisistä päivistä. Sen julkaisi vuonna 2006 Seagull Books. BBC oli aikoinaan jäädyttänyt sen syyteuhan vuoksi. Sen esitti Alter Ego Productions -niminen teatteriryhmä newyorkilaisessa teatterissa Rajiv Josephin muokkaamana näytelmänä vihdoin lokakuussa 2007, päivää ennen kuin Pakistanin entinen pääministeri Benazir Bhutto palasi kotimaahan kahdeksan vuoden maanpaon jälkeen.


title: Tariq Ali

text: Tariq Ali asuu Lontoossa Highgatessa kumppaninsa Susan Watkinsin kanssa, joka on New Left Review'n toimittaja. Hänellä on kolme lasta.


title: HMS Biter (D97)

text: HMS Biter (viirinumero D97) oli Yhdysvalloissa rakennettu Avenger-luokan saattuetukialus, joka lainattiin Britannian kuninkaalliselle laivastolle vuokraus- ja lainaussopimuksen nojalla toisessa maailmansodassa.


title: HMS Biter (D97)

text: Alus tilattiin 20. helmikuuta 1939 ja sen köli laskettiin 28. joulukuuta 1939 Sun Shipbuilding and Drydock Companyllä Chesterissä Pennsylvaniassa Yhdysvalloissa C3-tyypin kauppalaivana "MV Rio Parana" yhtenä neljän aluksen sarjasta osana valmiussopimusta. Alus laskettiin vesille 18. joulukuuta 1940 Moore-McCormick Linelle kumminaan linjan varatoimitusjohtajan Robert C. Leen tytär Miss Kay Calder Lee. Yhdysvaltain laivasto lunasti 2. syyskuuta 1941 aluksen muutettavaksi saattuetukialukseksi. Muutostyöt tehtiin 1942 nimellä "BAVG-3" Bethlehemin telakalla New Yorkissa.


title: HMS Biter (D97)

text: Alus otettiin 6. huhtikuuta 1942 saattuetukialuksena palvelukseen, jonka aluksi se kuljetti lentokoneita Välimerelle. Alukselle siirrettiin maaliskuussa 1943 811 laivueen Fairey Swordfish -torpedopommittajat, minkä jälkeen se aloitti saattueiden suojaamisen. Se poistettiin elokuussa 1944 palveluksesta, jolloin se siirrettiin kauppalaivastoon rahtialuksena. Aluksella syttyi tulipalo Greenockissa, minkä jälkeen se sijoitettiin reserviin. Se palautettiin huhtikuussa 1945 Yhdysvaltain hallintaan, minkä jälkeen se makasi ankkurissa.


title: HMS Biter (D97)

text: Aluksella suoritettujen korjausten jälkeen se lainattiin Ranskan laivastolle nimellä "FS Dixmude". Alusta käytettiin aluksi lentokoneiden siirtämiseen Yhdysvalloista Ranskaan, minkä aikana se palveli 1966 hetken aikaa Indokiinassa. Se palasi 1947 kuljetustehtäviin, kunnes se poistettiin palveluksesta 1956. Alus siirrettiin työläisten majoitusalukseksi.


title: HMS Biter (D97)

text: Alus palautettiin 1966 Yhdysvaltain laivastolle, joka sijoitti sen poistolistalle. Alus upotettiin maalilaivana.


title: Béla Guttmann

text: Béla Guttmann (13. maaliskuuta 1900 – 28. elokuuta 1981) oli unkarinjuutalainen jalkapallovalmentaja ja keskikenttäpelaaja. Hänet muistetaan erityisesti pitkästä ja menestyksekkäästä valmennusurastaan, jolla hän johdatti portugalilaisen SL Benfican kahteen peräkkäiseen Euroopan Cupin mestaruuteen.


title: Béla Guttmann

text: Guttmann oli yhdessä maanmiestensä Márton Bukovin ja Gusztáv Sebesin kanssa 4-2-4 -pelitavan ennakkoluulottomia pioneereja. Valmennusurallaan Guttmann ei viihtynyt yhdessä seurassa kahta kautta pidempään ja hän sanoikin kolmatta kautta tuhoisaksi. Guttmann oli ristiriitainen persoona ja toimi usein omapäisesti. Hän sai muun muassa potkut AC Milanista seuran johtaessa Serie A:ta ja lähti SL Benficasta, koska seura kieltäytyi maksamasta hänelle lisää palkkaa.


title: Béla Guttmann

text: Guttmann aloitti pelaajauransa MTK Hungáriassa 1919. Hän osoitti jo nuorena taitonsa joukkueen keskikentällä ja oli tärkeässä roolissa seuran voittaessa kaksi Unkarin mestaruutta 1920–21. Vuonna 1922 Guttmann muutti Budapestista Wieniin paetakseen Miklós Horthyn antisemitistista hallintoa ja hän liittyi juutalaiseen seuraan SC Hakoah Wieniin. Vain juutalaisista pelaajista koostunut seura voitti Itävallan mestaruuden kaudella 1924/1925.


title: Béla Guttmann

text: Huhtikuussa 1926 Hakoah Wien lähti ottelukierrokselle Yhdysvaltoihin ja Guttmann päätti muutaman seurakaverinsa tavoin jäädä pelaamaan maahan. Hän pelasi lyhyen aikaa Brooklyn Wanderersissa siirtyen New York Giantsiin, jossa hän pelasi 83 ottelua. Vuonna 1928 Giants suljettiin Yhdysvaltain jalkapalloliigasta ASL:stä ja seura siirtyi pelaamaan Eastern Soccer Leagueen. Pian tämän jälkeen Guttmann jätti Giantsin ja siirtyi Hakoah-seurakaveriensa perustamaan New York Hakoahiin ja voitti seurassa U.S. Open Cupin 1929. Guttmann pelasi vuonna 1930 New York Soccer Clubissa, kunnes siirtyi Hakoah All-Starsiin, joka oli perustettu Brooklyn Hakoahin ja New York Hakoahin yhdistyttyä vuotta aiemmin. Guttmann lopetti uransa seurassa vuonna 1932.


title: Béla Guttmann

text: Unkarin maajoukkueessa Guttmann pelasi kuusi maaottelua vuosina 1921–1924.Lopetettuaan pelaajauransa Guttmann palasi Eurooppaan ja aloitti 1932 SC Hakoah Wienin päävalmentajana. Ennen toista maailmansotaa hän valmensi myös SC Enschedeä ja Újpestiä, jonka hän luotsasi Unkarin mestariksi ja Mitropa Cupin voittajaksi 1939. Guttmannin vaiheet sotavuosina ovat hämärän peitossa. Omien sanojensa mukaan hän oli internoituna Sveitsissä.


title: Béla Guttmann

text: Sodan päätyttyä Guttmann jatkoi valmennusuraansa toimien lyhyen aikaa Vasas Budapestin ja Ciocanulin päävalmentajana. Hän palasi Újpestiin 1947 ja voitti seuran kanssa Unkarin mestaruuden. Seuraavan kauden hän toimi Kispestin päävalmentajana.


title: Béla Guttmann

text: Vuonna 1949 Guttmann siirtyi valmentajaksi Italiaan. Hän toimi ensin Calcio Padovan päävalmentajana siirtyen sitten Nereo Roccon seuraajaksi US Triestina Calcioon. Hän pelasti seuran niukasti putoamiselta Serie A:sta kahdella kaudella ja jätti seuran 1952. Hän valmensi vuoden kyproslaista APOELia, kunnes palasi Italiaan 1953. AC Milanissa Guttmann rakensi menestyksekästä joukkuetta ruotsalaisen tähtikolmikon Gunnar Grenin, Gunnar Nordahlin ja Nils Liedholmin ympärille. Kaudella 1954/55 Milan johti Serie A:ta 19 kierroksen jälkeen, mutta seurajohto antoi Guttmannille yllättäen potkut. Tästä lähtien Guttmann vaati sopimuksiinsa pykälän, joka esti erottamisen mikäli seura johti sarjaa. Milan-potkujensa jälkeen hän toimi Vicenza Calcion päävalmentajana.


title: Béla Guttmann

text: Valmennettuaan 1957 lyhyen aikaa Budapest Honvédia Guttmann siirtyi valmentajaksi Brasiliaan. São Paulon valmentajana hän voitti kaupungin mestaruuden ja juurrutti 4-2-4 pelitapansa Brasiliaan, joka käytti sitä MM-kisoissa 1958. Vuonna 1958 Guttmann siirtyi FC Porton päävalmentajaksi ja tästä alkoi hänen uransa menestyksekkäimmät vuodet Portugalissa. Hän voitti ensin liigamestaruuden Portossa ja siirtyi tämän jälkeen SL Benficaan. Guttmann uudisti joukkuettaan rajulla kädellä nostaen pelaavaan kokoonpanoon sellaisia nuoria lahjakkuuksia kuin Eusébion. Guttmannin johdolla Benfica voitti kahdesti perättäin Euroopan Cupin mestaruuden kaatamalla finaalissa 1961 FC Barcelonan ja 1962 Real Madridin. Hän voitti Benficassa myös kaksi liigamestaruutta sekä cupin. Vuonna 1962 Guttmann pyysi Benficalta palkankorotusta, mutta seurajohto ei suostunut menestysvalmentajansa vaatimuksiin. Guttmann ilmoitti jättävänsä joukkueen ja vannotti, ettei seura tule voittamaan Euroopan Cupia seuraavaan sataan vuoteen. Guttmannin "kirous" on pitänyt paikkansa, sillä tämän jälkeen Benfica on ollut finaalissa peräti viidesti muttei ole kertaakaan onnistunut voittamaan.


title: Béla Guttmann

text: Benficasta lähtönsä jälkeen Guttmannin ura ei enää lähtenyt uuteen nousukiitoon. Hän valmensi muun muassa uruguaylaista Club Atlético Peñarolia, Itävallan maajoukkuetta sekä toistamiseen SL Benficaa. Hän lopetti pitkän uransa FC Porton päävalmentajana 1974.


title: Béla Guttmann

text: Guttmann kuoli 28. elokuuta 1981 Wienissä 81-vuotiaana.


title: Thiemo de Bakker

text: Thiemo de Bakker (s. 19. syyskuuta 1988 Haag) on alankomaalainen tennispelaaja. Parhaimmillaan hän on ollut miesten maailmanlistalla sijalla 40, eikä hän ole voittanut vielä yhtään ATP-turnausta.


title: Thiemo de Bakker

text: De Bakker voitti junioriurallaan poikien Wimbledon-turnauksen vuonna 2006.


title: Thiemo de Bakker

text: De Bakker sai villin kortin ATP Amersfoort -turnaukseen heinäkuussa 2006 ja voitti sadan joukossa maailmanlistalla olleen sekä Ranskan avointen puolivälieriin päässeen Julien Benneteaun 1. kierroksella luvuin 6–3, 6–3. Toisella kierroksella hän hävisi Marc Gicquelille 6–4, 3–6, 2–6. De Bakker sai villin kortin Wimbledonin tennisturnaukseen 2007, koska hän oli hallitseva junioreiden mestari. Hän hävisi avauskierroksella tiukan viisieräisen kamppailun karsija Wayne Arthursille luvuin 7–6, 7–6, 6–7, 4–6, 4–6. Lokakuussa 2006 De Bakker voitti ensimmäisen ITF Futures –turnauksensa Albufeirassa, Portugalissa, missä hän voitti finaalissa Briton Morgan Phillipsin 7–6, 6–4. Kaksi viikkoa myöhemmin tuli toinen Futures -turnausvoitto San Miguelissa.


title: Thiemo de Bakker

text: 22. maaliskuuta 2009 hän pääsi Caltanissettan Futures -turnauksen finaaliin, mutta hävisi sen Jesse Huta Galungille 2–6, 3–6. 5. toukokuuta 2009 hän voitti viidenneksi sijoitetun Rainer Schüttlerin BMW Openin 1. kierroksella 6–3, 6–3, kunnes hävisi entiselle maailmanlistan ykköselle, Lleyton Hewittille. Ordina Openissa hän voitti 1. kierroksella Björn Phaun, mutta hävisi toisella Rainer Schüttlerille. Elo-syyskuussa De Bakker voitti neljä perättäistä ATP haastajaturnausta, joista yksi oli Tampere Openin voitto, ja nousi maailmanlistalla sijalta 256 sijalle 122. Hänen kilpailut jatkuivat Davis Cupille, jossa hän voitti maailmanlistan sijalla 13 olleen Gaël Monfilsin neljän erän ottelussa, ja vei maansa 1–0 johtoon. Hän hävisi toisen kaksinpelinsä Jo-Wilfried Tsongalle. De Bakker oli kauden päättyessä maailmanlistan sijalla 96.


title: Thiemo de Bakker

text: De Bakker aloitti vuoden samaan malliin kuin päätti vuoden 2009. Hän pääsi puolivälieriin Aircel Chennai Openissa, kun oli voittanut kahdeksanneksi sijoitetun Rajeev Ramin ja Robin Haasen, mutta hävisi Janko Tipsarevićille. Tämä nosti hänen sijoituksekseen 81 maailmanlistalla, joka oikeutti hänet suoraan pääsarjaan Australian avoimiin. Ensimmäisessä Grand Slam -turnauksessaan kolmeen vuoteen pelannut alankomaalainen kohtasi 1. kierroksella kuudenneksi sijoitetun Andy Roddickin. Huonon ensimmäisen erän jälkeen hän paransi peliään, mutta ei pystynyt viemään erääkään Roddickilta. De Bakkerin ensimmäisessä Masters-turnauksessaan BNP Paribas Openissa hän voitti Marcos Danielin, ja toisella kierroksella Janko Tipsarevićin, joka luovutti ensimmäisessä erässä. Kolmannella kierroksella De Bakker hävisi jälleen Andy Roddickille luvuin 3–6, 4–6. Kaksi viikkoa myöhemmin hän pelasi Sony Ericsson Openissa voittaen 1. kierroksella Rajeev Ramin, kunnes hävisi Tomáš Berdychille 3–6, 4–6. Monte Carlo Masters -turnauksessa hän voitti Eduardo Schwankin, mutta hävisi toisella kierroksella maailmanlistan kakkoselle, Rafael Nadalille peräti 1–6, 0–6.


title: Thiemo de Bakker

text: Barcelona Openissa hän voitti Alejandro Fallan ja Daniel Gimeno-Traverin. Seuraavaksi hän voitti entisen maailmanlistan ykköspelaajan Juan Carlos Ferreron 7–6(2), 3–6, 7–6(4). Ennen ottelua Ferrerolla oli 18–2 tilastot kauden massaotteluista. Seuraavaksi hän voitti maailmanlistan sijalla 10 olevan Jo-Wilfried Tsongan 6–4, 3–6, 6–3. Lopulta hän hävisi semifinaalissa Robin Söderlingille 1–6, 4–6. De Bakker nousi tämän jälkeen maailmanlistan sijalle 50. Ranskan avointen toisella kierroksella hän voitti 32:ksi sijoitetun Guillermo García-Lópezin, mutta hävisi kolmannella kierroksella kahdeksanneksi sijoitetulle Jo-Wilfried Tsongalle. Wimbledonissa de Bakker pääsi kolmannelle kierrokselle asti voitettuaan avasukierroksella Santiago Giraldon 6–7(4), 6–4, 6–3, 5–7, 16–14. Toisella kierroksella hän voitti John Isnerin, joka oli voittanut edellisenä päivänä kaikkien aikojen pisimmän tennisottelun. Kolmannella kierroksella de Bakker hävisi Paul-Henri Mathieulle.


title: Thiemo de Bakker

text: Yhdysvaltain avointen ensimmäisellä kierroksella de Bakker voitti Mark Gicquelin luvuin 6–4, 7–5, 6–2. Toisella kierroksella hän voitti Ivan Dodigin, joka luovutti ottelun neljännessä erässä. Kolmannella kierroksella Robin Söderling voitti hänet suoraan kolmessa erässä.


title: Thiemo de Bakker

text: De Bakker hävisi Australian avointen avauskierroksella Gaël Monfilsille luvuin 7–6(5), 6–2, 5–7, 2–6, 1–6. Ranskan avointen avauskierroksella hän hävisi maailmanlistan kakkoselle, Novak Đokovićille.


title: Julien Benneteau

text: Julien Benneteau (s. 20. joulukuuta 1981 Bourg-en-Bresse) on ranskalainen tennispelaaja. Parhaimmillaan hän on ollut miesten maailmanlistalla sijalla 26, mutta ei ole voittanut vielä yhtään ATP-turnausta kaksinpelissä, vaikka on ollut finaalissa kahdeksan kertaa. Nelinpelissä hän on voittanut kahdeksan ATP-turnausta.


title: Julien Benneteau

text: Vuoden 2006 Ranskan avoimissa Benneteau pääsi puolivälieriin voittamalla Marcos Baghdatisin, Radek Štěpánekin ja Alberto Martínin. Puolivälierän hän hävisi Ivan Ljubicicille. Vuonna 2008 hän pääsi kahdessa ATP-turnauksessa finaaliin. Casablancassa hän hävisi Gilles Simonille ja Lyonissa Robin Söderlingille. Toukokuussa 2009 hän pääsi finaaliin asti Austrian Openissa, mutta hävisi sen Guillermo García-Lópezille 6–3, 6–7(1), 3–6. Marraskuussa 2009 Benneteau otti uransa komeimman voiton, kun hän voitti Paris Mastersin toisella kierroksella maailmanlistan ykköspelaajan, Roger Federerin luvuin 3–6, 7–6(4), 6–4.


title: Jon Lilygreen

text: Jon Lilygreen (s. 4. elokuuta 1987 Newport, Wales) on walesilainen laulaja. Hän edusti Kyprosta Eurovision laulukilpailussa 2010 yhdessä The Islanders -yhtyeen kanssa kappaleella ”Life Looks Better in Spring” sijoittuen sijalle 21.


title: Ahnger

text: Ahnger ['aŋŋer] on muun muassa seuraavien henkilöiden sukunimi:


title: Boman

text: Boman on muun muassa seuraavien henkilöiden sukunimi:


title: Kujeda

text: Kujeda () on taajama, maalaiskunta ja Kujedan piirin hallinnollinen keskus Permin aluepiirissä Venäjällä. Se sijaitsee Kaman sivujoen Buin varrella 267 kilometriä Permistä etelään. Taajaman kautta kulkee Kazanin ja Jekaterinburgin välinen rautatie. Asukkaita on 9 800 henkeä (vuonna 2002).


title: Kujeda

text: Paikkakunta on saanut alkunsa vuonna 1915 rakennetusta rautatieasemasta. Vuonna 1931 siitä tuli Kujedan piirin keskus ja vuonna 1957 kaupunkimainen taajama (myöhemmin se on menettänyt tämän statuksen).


title: Kujeda

text: Kujedassa toimii elintarviketeollisuutta, öljyn porausta harjoittava yritys sekä metsätalouksia. Taajamassa on kaksi keskikoulua, ammattikoulu, musiikkikoulu, lasten luomistyön keskus, kulttuuritalo, kaksi kirjastoa ja piirisairaala. Paikallislehtenä ilmestyy "Kujedinski vestnik" (”Kujedan sanansaattaja”).


title: Jelovo

text: Jelovo () on kylä, maalaiskunta ja Jelovon piirin hallinnollinen keskus Permin aluepiirissä Venäjällä. Se sijaitsee Kaman muodostaman Votkinskin tekojärven rannalla 230 kilometriä Permistä lounaaseen. Asukkaita on 5 700 henkeä (vuonna 2002).


title: Jelovo

text: Paikkakunta mainitaan ensimmäisen kerran vuonna 1646. Vuonna 1875 siitä tuli kirkonkylä. 1800–1900-lukujen vaihteessa Jelovo oli tärkeä kaupan ja Kaman jokiliikenteen keskus. Vuonna 1924 kylästä tuli Jelovon piirin keskus. Votkinskin tekojärven rakentamisen yhteydessä osa sen taloista siirrettiin uudelle paikalle.


title: Jelovo

text: Jelovossa toimii maatalousyrityksiä ja elintarviketeollisuutta. Kylässä on keskikoulu, ammattikoulu, taidekoulu, lasten luomistyön keskus, vapaa-ajankeskus, kaksi kirjastoa, kotiseutumuseo ja piirisairaala. Paikallislehtenä ilmestyy "Iskra Prikamja" (”Prikamjen kipinä”). Nähtävyyksiin kuuluu vuosina 1891–1900 rakennettu Pietari-Paavalin kirkko. Lähistöllä on useita muinaisia asuinpaikkoja.


title: Tšastyje

text: Tšastyje () on kylä, maalaiskunta ja Tšastyjen piirin hallinnollinen keskus Permin aluepiirissä Venäjällä. Se sijaitsee Kaman muodostaman Votkinskin tekojärven rannalla 205 kilometriä Permistä lounaaseen. Asukkaita on 5 000 henkeä (vuonna 2002).


title: Tšastyje

text: Paikkakunta mainitaan ensimmäisen kerran vuonna 1646. Se on saanut nimensä Kamassa ennen tekojärveä sijainneista saarista. 1700-luvun alussa Tšastyjesta tuli kirkonkylä ja vuonna 1808 Ohanskin kihlakunnan apanaasimaiden hallintokeskus. Vuonna 1918 seudulla käytiin ankaria taisteluja. Vuonna 1924 kylästä tuli Tšastyjen piirin keskus. Votkinskin tekojärven rakentamisen yhteydessä osa siitä siirrettiin uudelle paikalle.


title: Tšastyje

text: Tšastyjessa toimii elintarviketeollisuutta ja metsäteollisuusyritys. Kylässä on keskikoulu, ammattikoulu, taidekoulu, kulttuuritalo, kaksi kirjastoa, kotiseutumuseo, piirisairaala ja paikallinen TV-asema. Paikallislehtenä ilmestyy "Tšastinskije vesti" (”Tšastyjen sanomat”). Nähtävyyksiä ovat vuonna 1840 rakennettu Ylösnousemuksen kirkko ja Kotšnevin kauppiastalo.


title: Bolšaja Sosnova

text: Bolšaja Sosnova () on kylä, maalaiskunta ja Bolšaja Sosnovan piirin hallinnollinen keskus Permin aluepiirissä Venäjällä. Se sijaitsee Kamaan laskevan Sivan sivujoen Sosnovan varrella 147 kilometriä Permistä lounaaseen. Asukkaita on 4 400 henkeä (vuonna 2002).


title: Bolšaja Sosnova

text: Paikkakunta mainitaan ensimmäisen kerran vuonna 1716. 1700-luvun lopusta 1900-luvun alkuun siellä oli Siperian (myöhemmin Kazanin) maantien postiasema. Vuonna 1924 kylästä tuli Sosnovan, myöhemmin Bolšaja Sosnovan piirin keskus.


title: Bolšaja Sosnova

text: Bolšaja Sosnovassa toimii maatalousyrityksiä, meijeri ja metsätalous. Kylässä on keskikoulu, musiikkikoulu, ammattikoulu, lasten luomistyön keskus, kulttuuritalo, kaksi kirjastoa ja piirisairaala. Paikallislehtenä ilmestyy "Svetlyi put" (”Valoisa tie”). Nähtävyyksiin kuuluu vuosina 1822–1834 rakennettu Vladimirin jumalanäidin ikonin kirkko.


title: Karagai

text: Karagai () on kylä, maalaiskunta ja Karagain piirin hallinnollinen keskus Permin aluepiirissä Venäjällä. Se sijaitsee Obvan sivujoen Karagaikan varrella 106 kilometriä Permistä länteen. Asukkaita on 6 800 henkeä (vuonna 2002).


title: Karagai

text: Paikkakunta mainitaan ensimmäisen kerran vuosina 1623–1624. Vuonna 1647 siitä tuli pogostan keskus. Vuonna 1700 Karagai annettiin Stroganovin teollisuussuvulle, ja sen talonpojat liitettiin Otšorin tehtaan yhteyteen. Vuonna 1924 kylästä tuli Karagain piirin keskus.


title: Karagai

text: Karagaissa toimii maatalousyritys, elintarviketeollisuutta ja metsätalous. Kylässä on kaksi keskikoulua, lasten luomistyön keskus, kulttuuritalo, kirjasto, kotiseutumuseo ja piirisairaala. Paikallislehtenä ilmestyy "Priobvinski krai" (”Obvan seutu”). Nähtävyyksiin kuuluu vuonna 1832 rakennettu kivikirkko. Kylän lähellä on luonnonsuojelualue.


title: Siva (kylä)

text: Siva () on kylä, maalaiskunta ja Sivan piirin hallinnollinen keskus Permin aluepiirissä Venäjällä. Se sijaitsee Obvan sivujoen Sivan varrella 161 kilometriä Permistä luoteeseen. Asukkaita on 4 900 henkeä (vuonna 2002).


title: Siva (kylä)

text: Paikkakunta mainitaan ensimmäisen kerran vuonna 1795. Aluksi se oli Vsevoložskin suvulle kuulunut suurkartano, jonka yhteyteen syntyi myöhemmin myös teollisuutta. 1860-luvulla kylästä tuli Ohanskin kihlakuntaan kuuluneen Sivan kunnan ja vuonna 1924 Sivan piirin keskus.


title: Siva (kylä)

text: Sivassa toimii maatalousyrityksiä, elintarviketeollisuutta ja metsäteollisuuslaitoksia. Kylässä on keskikoulu, musiikkikoulu, ammattikoulu, lasten luomistyön keskus, kulttuuritalo, elokuva- ja vapaa-ajankeskus, kaksi kirjastoa, kotiseutumuseo ja piirisairaala. Paikallislehtenä ilmestyy "Na rodnoi zemle" (”Kotiseudulla”). Kylän lähellä on entinen Vsevoložskien kartanoalue.


title: Veronosoitus

text: Veronosoitus on aiemmin käytössä ollut ilmoitus maatilan maaverojen laskennassa käytettävästä veroperusteesta eli veroluvusta ja niistä verokappaleista eli veroparseleista, jotka oli verona suoritettava. Maaverot lakkautettiin Suomessa vuoden 1925 alusta ja samalla veronosoitus siirtyi historiaan.


title: Veronosoitus

text: Aluksi veronosoitukset vahvistettiin vuosittaisten maksuunpanojen yhteydessä. Myöhemmin ne alettiin merkitä maakirjoihin, jolloin niiden luonne muuttui pysyvämmäksi. Varhaisina aikoina verot suoritettiin monenlaisina luonnontuotteina ja monen perusteen mukaan. Vähitellen verotusta yksinkertaistettiin, mutta vasta 9. huhtikuuta 1840 annettu julistus sääti yhden veroluvun käyttöönotosta. Veroluvuksi tuli verorupla. Jokaisesta veroruplasta oli suoritettava 5. maaliskuuta 1841 annetun julistuksen mukaan rahaa 5–24 kopeekkaa, kolme kappaa jyviä (verojyvät tarkoittivat ruista ja ohraa), yksi kappa kauroja, kolme naulaa voita ja kaksi naulaa talia. Uuden 16. heinäkuuta 1886 annetun asetuksen mukaan verorupla tarkoitti 25 litraa jyviä (puolet rukiita ja puolet ohria), 10 litraa kauroja ja 1,17–1,45 markkaa rahaa.


title: Pavlovski

text: Pavlovski () on kaupunkimainen taajama ja kaupunkikunta Permin aluepiirin Otšorin piirissä Venäjällä. Se sijaitsee Kaman sivujoen Otšorin varrella 10 kilometriä Otšorin kaupungista kaakkoon. Asukkaita on 3 300 henkeä (vuonna 2009).


title: Pavlovski

text: Paikkakunta on saanut alkunsa vuonna 1816 perustetusta Stroganovien rautatehtaasta. Vuonna 1941 sinne evakuoitiin Bakusta öljynporauslaitteita valmistava konepaja. Kaupunkimaisen taajaman statuksen Pavlovski sai vuonna 1929.


title: Pavlovski

text: Nykyään Pavlovskissa toimii konepaja ja maatalousyritys. Taajamassa on keskikoulu, lasten musiikkikoulu, kulttuuritalo, kaksi kirjastoa ja sairaala. Nähtävyyksiä ovat 1900-luvun alussa rakennetut Pietari-Paavalin kirkko, tehtaan hallintorakennus, koulu ja mestari Kotšerginin talo. Lähistöllä sijaitsee metsäpuisto ja Otšorin rauhoitusalue.


title: Pavlovski

text: Pavlovskista on kotoisin mestarihiihtäjä Alevtina Koltšina.


title: Novoiljinski

text: Novoiljinski () on kaupunkimainen taajama ja kaupunkikunta Permin aluepiirin Nytvan piirissä Venäjällä. Se sijaitsee Kaman rannalla 9 kilometriä Nytvasta itään. Asukkaita on 3 500 henkeä (vuonna 2009).


title: Novoiljinski

text: Paikkakunta on saanut alkunsa vuonna 1931 perustetusta uittokeskuksesta. Alun perin se kuului Kaman vastarannalla sijaitsevan Novoiljinskojen kylän yhteyteen. Vuonna 1942 Novoiljinski sai kaupunkimaisen taajaman statuksen.


title: Novoiljinski

text: Nykyään Novoiljinskojessa toimii puunjalostusteollisuutta. Taajamassa on keskikoulu, metsätekninen koulu, lasten musiikkikoulu, vapaa-ajantalo, kirjasto ja sairaala. Lähistöllä on muinaisia asuinpaikkoja.


title: Java Developement Kit

text: Java Development Kit (JDK) on Oracle Corporationin tuote, joka on tarkoitettu Javakehittäjille. Se on ollut Javan esittelystä lähtien eniten käytetty Javan ohjelmistokehityspaketti (SDK). Sun Microsystems ilmoitti 2006 julkaisevansa Java Development Kitin ilmaisena GNU Genereal Public -lisenssin (GPL) alaisena ja lahjotti vuonna 2007 koodin OpenJDK:lle.


title: Uralski

text: Uralski () on kaupunkimainen taajama ja kaupunkikunta Permin aluepiirin Nytvan piirissä Venäjällä. Se sijaitsee Kaman rannalla 13 kilometriä Nytvasta koilliseen. Asukkaita on 8 400 henkeä (vuonna 2009).


title: Uralski

text: Paikkakunta on saanut alkunsa vuonna 1948 perustetusta ja edelleen toimivasta vaneritehtaasta. Asutuksen nimenä oli aluksi "Kamskoje poselje". Vuonna 1961 se sai kaupunkimaisen taajaman statuksen ja nimen "Uralski". Taajamassa on keskikoulu, musiikkikoulu, lasten luomistyön keskus, kulttuuritalo, kaksi kirjastoa, museo ja terveysasema.


title: Tali

text: Tali tarkoittaa sekä nisäkkäiden ihon talirauhasista erittyvää ihotalia että eläinten rasvakudoksista saatavaa rasvaa. Ihotali muodostuu kuolleista epiteelisoluista, ja sen tehtävänä on suojata ja voidella ihoa.


title: Tali

text: Kiinteää, hieman kellertävää rasvaa saadaan märehtijöiden, etenkin lampaan ja nautaeläinten, ruhojen rasvakudosta murskaamalla ja sulattamalla sitä 60–70 asteessa sekä poistamalla massasta vesi. Tali koostuu pääasiassa steariinihapon triglyseridista (tristeariini) sekä steariinihapon, palmitiinihapon ja öljyhapon sekaglyserideistä, vapaista rasvahapoista sekä pienestä määrästä kolesterolia. Talia käytetään ravintorasvana sekä saippuan ja kynttilöiden valmistuksessa.


title: Votkinskin tekojärvi

text: Votkinskin tekojärvi () on Votkinskin vesivoimalaitoksen rakentamisen yhteydessä vuosina 1962–1964 syntynyt Kama-joen patoallas Venäjällä Permin aluepiirissä ja Udmurtiassa. Sen pinta-ala on 1120 neliökilometriä, pituus 365 kilometriä, suurin leveys 9 kilometriä ja keskisyvyys 8,4 metriä.


title: Votkinskin tekojärvi

text: Votkinskin tekojärven rannalla sijaitsevat Permin, Krasnokamskin, Nytvan, Ohanskin, Osan ja Tšaikovskin kaupungit. Järvellä harjoitetaan kalastusta ja laivaliikennettä. Siihen laskevista joista suurimmat ovat Tulva ja Saigatka. Nimitys perustuu voimalaitoksen lähellä sijaitsevaan Votkinskin kaupunkiin.


title: Matti Kid Hytönen

text: Matti "Kid" Hytönen (15. huhtikuuta 1942 Helsinki – 19. toukokuuta 2016 Loviisa) oli suomalainen toiminnanjohtaja ja entinen rikollinen, joka avusti entisiä vankeja palaamaan takaisin yhteiskuntaan. Hytönen toimi myös 1970-luvulla iskelmälaulajana ja säveltäjänä sekä myöhemmin journalistina ja viihdekirjailijana.


title: Matti Kid Hytönen

text: Matti Hytösen isä oli näyttelijä Hugo Hytönen, ja hän asui isänsä kuoltua aluksi äitinsä kanssa Lallukan taiteilijakodissa. Äiti ei kuitenkaan kyennyt hoitamaan häntä, ja Hytönen oli lapsuudessaan 11 eri kasvatuskodissa.


title: Matti Kid Hytönen

text: Murrosikäisenä siihen asti koulussa hyvin menestynyt Hytönen alkoi laiminlyödä koulunkäyntiä ja varastella. Hän joutui lopulta 1957 koulukotiin ja sen jälkeen 1961 ensimmäisen kerran vankilaan. Hytönen on ollut elämänsä aikana vankilassa Suomessa, Ruotsissa, Tanskassa, Ranskassa ja Keniassa vuosien 1961–1983 välillä yhteensä 18 kertaa. Vankilassa oloa kertyi kaikkiaan 18 vuotta 7 kuukautta ja 22 päivää. Tuomionsa Hytönen sai petoksista. Motiivina useimmille rikoksille oli Hytösen mukaan tarve hankkia viinaa ja naisia. Vankilatuomioiden välillä Hytönen vietti kulkurielämää sekä Suomessa että ulkomailla.


title: Matti Kid Hytönen

text: Hytönen esiintyi iskelmälaulajana 1970-luvun alussa, ja hän teki 1971 myös singlelevytyksiä ("En usko huomiseen", "Hotelli", "Jokainen hetki on samanlainen", "Kuka puolestani itkee", "Kun toisin on", "On jämpti tää", "Viidentoista olin", "Äidille"). Vankilataustansa vuoksi Hytöstä markkinoitiin Suomen Johnny Cashina, ja hänelle keksittiin myös taiteilijanimi "Kid". Lupaavasti alkanut laulajan ura kariutui kuitenkin alkoholin käyttöön.


title: Matti Kid Hytönen

text: Hytönen kirjoitti vankilassa istuessaan 1970- ja 1980-luvuilla myös paljon kertomuksia, joita julkaistiin viihdelukemistoissa (Lääkärisarja, RikosPalat ym.). Kertomukset vaihtelivat romanttisista lääkärinovelleista aina rikos- ja pornonovelleihin. Hytönen kirjoitti myös omaelämäkerran nimeltä "Kid, viimeinen kulkuri" ja romaanin "Miljoonan markan mies".


title: Matti Kid Hytönen

text: Sittemmin Hytönen pääsi irti vankilakierteestä, ja hän oli vuodesta 2003 alkaen entisiä vankeja auttavan "KRIS-Etelä Suomi ry":n toiminnanjohtajana. Käänne Hytösen elämässä tapahtui 1998, kun hän raitistui ja lopetti päihteiden käytön.


title: Eduard Marxsen

text: Eduard Marxsen (23. heinäkuuta 1806 – 18. marraskuuta 1887) oli saksalainen pianisti ja säveltäjä. Hän opiskeli Ignaz von Seyfriedin, Simon Sechterin, Johann Heinrich Clasingin ja Karl Maria von Bockletin johdolla. Hänen omiin oppilaisiinsa lukeutui Johannes Brahms, joka omisti hänelle toisen pianokonserttonsa. Brahmsin opinnot Marxsenin johdolla alkoivat vuonna 1845.


title: Olaus Sundergelteus

text: Olaus Marci Sundergelteus (noin 1551 Ulvila – noin 1601) oli Tarton katolinen kirkkoherra ja Vilnan tuomiokirkon kaniikki. Hän toimi vastauskonpuhdistuksen edustajana ja sen vuoksi hänelle annettiin tehtäväksi tehdä suomen kielen kielioppi. Mikäli Sundergeltaus teki kieliopin, se olisi ensimmäinen suomen kielen kielioppi, mutta sitä ei ole löytynyt.


title: Olaus Sundergelteus

text: Olaus Sundergelteuksen isä oli Tukholmasta Ulvilaan muuttanut laivuri Markus Sundergelt. Sundergelt joutui muuttamaan monien muiden ulvilalaisten tavoin vastaperustettuun Helsinkiin, mutta palasi sieltä pian takaisin Ulvilaan. Ulvilasta hän muutti myöhemmin Poriin, jonne Ulvilan kaupunkioikeudet siirtyivät. Olaus Sundergelteus oli todennäköisesti opiskellut Turun katedraalikoulussa ja hänet oli vihitty papiksi ennen kuin hän meni opiskelemaan Tukholman kuninkaalliseen kollegioon, jossa hän kääntyi katolisuuteen ja ryhtyi kannattamaan Ruotsin vastauskonpuhdistusta. Vuonna 1579 hänet lähetettiin Olmützin jesuiittakollegioon, jossa hänen tehtävänään oli, opiskelun ohella, valmistella suomen kielen kielioppia. Kielioppi tarvittiin, jotta katolisen kirkon katekismus voitaisiin kääntää suomeksi. Sundergelteuksen mahdollisesti aloittaman kieliopin jatkaminen siirrettiin myöhemmin Johannes Jussoilan tehtäväksi, mutta tästä teoksesta ei ole säilynyt yhtään kopiota nykypäivään asti.


title: Olaus Sundergelteus

text: Sundergelteus palasi Ruotsiin prinssi Sigismundin hoviin vuonna 1581. Ruotsin luterilaisen papiston painostuksesta Sundergelteus joutui kuitenkin palaamaan Poriin, osallistuttuaan eräiden muiden katolisuuden kannattajien tavoin hyökkäykseen luterilaista oppia vastaan. Suomesta hän lähti Puolaan, jossa hänet merkittiin vuonna 1585 jäseneksi Braunsbergin jesuiittakollegion eliittiryhmään, Pyhän Neitsyen ilmoituksen kongregaatioon. Kuningas Sigismundin katolisuudesta huolimatta, Kaarle-herttua esti katolisuuden Ruotsissa, ja Sundergelteus jäi Sigismundin hallitsemaan Puolaan. Olaus Sundergelteus toimi ainakin Tarton katolisena kirkkoherrana ja vuonna 1596 hänet mainitaan Vilnan tuomiokirkon kaniikkina.


title: Mihail Trigoni

text: Mihail Nikolajevitš Trigoni (, lokakuu 1850 Sevastopol – 18. heinäkuuta 1917 Balaklava, nykyisin osa Sevastopolia) oli venäläinen vallankumouksellinen narodnikki.


title: Mihail Trigoni

text: Mihail Trigoni oli kenraalin poika. Hän valmistui Odessan Novorossijskin yliopistosta. Vuodesta 1875 lähtien hän levitti vallankumouksellista propagandaa sivistyneistön ja upseeriston keskuuteen Ukrainassa. Vuonna 1879 hän liittyi Narodnaja voljan jäseneksi. Lakimiehenä työskennellyt Trigoni oli järjestön toimeenpanevan komitean ensimmäisen kokoonpanon ainoa omalla nimellään toiminut jäsen. Vuonna 1880 hän perusti Narodnaja voljan osaston Odessaan. Trigoni pidätettiin helmikuussa 1881 ja tuomittiin ns. ”kahdenkymmenen oikeudenkäynnissä” kahdeksikymmeneksi vuodeksi vankilaan. Hän kärsi tuomion Pietari-Paavalin linnoituksessa ja Pähkinälinnan vankilassa. Vuonna 1902 hänet karkotettiin Sahalinille. Vuodesta 1906 lähtien Trigoni asui Krimillä.


title: Naisen päivä

text: Naisen päivä (myös nimellä "Koston enkeli", "Day of the Woman", uudelleenjulkaistuna "I Spit on Your Grave") on yhdysvaltalainen vuoden 1978 elokuva, jonka ohjasi ja käsikirjoitti Meir Zarchi. Suomalaisissa videovuokraamoissa se oli nimellä Koston enkeli. Se kuuluu ns. raiskaus ja kosto -elokuviin, joiden keskeisenä juonena oli raiskaus ja sen jälkeinen kosto ja joiden esikuvana on Wes Cravenin ohjaama "The Last House on the Left". "Naisen päivä" oli raiskaus ja kosto -elokuvien pahamaineisin teos. Siinä kuvattu raiskauskohtaus kestää yli 40 minuuttia.


title: Naisen päivä

text: "Naisen päivä" sai ilmestyttyään murska-arviot kriitikoilta. Esimerkiksi Gene Siskel ja Roger Ebert varoittivat elokuvan inspiroivan naisiin kohdistuvaan väkivaltaan. Ohjaaja Zarchi on puolustanut elokuvaansa sillä, että hän sai inspiraationsa elokuvan tekemiseen jouduttuaan todistamaan raiskaustapausta ja yhteiskunnallisten laitosten välinpitämättömyyttä asialle. Jotkut kriitikot ovatkin yrittäneet nähdä "Naisen päivässä" feminististä sanomaa.


title: Naisen päivä

text: "Naisen päivän" videojulkaisu nousi 1980-luvulla Yhdistyneessä kuningaskunnassa vuokrauslistojen kärkipaikoille. Se oli suositumpi kuin monet suurten elokuvayhtiöiden tuotteet. Osaltaan juuri "Naisen päivän" suosion jälkeen videosensuuri levisi nopeasti 1980-luvulla.


title: Naisen päivä

text: Valtion elokuvatarkastamo asetti elokuvalle ennakkotarkastuksessa 8.1.1980 ikärajan KK (Kokonaan kielletty), joten elokuvan esittäminen ja levittäminen Suomessa oli lainvastaista.


title: Maailmasta

text: Maailmasta on Roni Martin & Jukka Orma Tanssiinkutsu -yhtyeen moderneja tulkintoja Pentti Saarikosken runokokoelmasta "Maailmasta" vuodelta 1961 Roni Martinin säveltäminä ja Jukka Orman sovittamina kappaleina, jotka saivat ensiesityksensä Helsingin Juhlaviikkojen Huvilateltassa kesällä 2004. Levyssä yhdistyy muun muassa soul, funk, jazz, rock ja flamenco, ja siinä on todennäköisesti ensimmäinen Suomessa levynä julkaistu rock-kokoonpanon ja flamencotanssijan yhteistyö.


title: Maailmasta

text: Levyn kansi on Rosa Liksomin näkemys Pentti Saarikoskesta eli "Jaloilleen noussut siili". Ilmestymisvuonnaan levy valittiin yhdeksi kriitikoiden vuoden levyistä Helsingin Sanomissa.


title: Roni Martin (albumi)

text: Roni Martin on Timmion Recordsin vuonna 2010 julkaisema albumi Roni Martinin soololevy. Valtaosan levyn soittimista on soittanut Martinin lisäksi levyn tuottaja Didier Selin. Lisäksi levyllä vierailee Jukka Orma, Kaari Martin ja Antero Priha. Levyn kannessa on Rosina Wachtmeisterin maalaus Massimo Gatto Della Rocca.


title: Roni Martin (albumi)

text: Ronin kappaleista suurin osa on Ronin itsensä tekemiä. Lisäksi kappaleet Tilapäisiä, Jos pitäs ja Balladi unohtamisen helppoudesta on Roni säveltänyt yhdessä Didier Selinin kanssa.


title: Urs Fischer

text: Urs Fischer (s. 20. helmikuuta 1966) on sveitsiläinen jalkapallovalmentaja ja entinen puolustaja. Kesäkuusta 2018 lähtien hän on toiminut 1. FC Union Berlinin päävalmentajana.


title: Urs Fischer

text: Fischer aloitti pelaajauransa FC Zürichin puolustajana debytoiden edustusjoukkueessa 1984. Hän edusti joukkuetta kolme kautta, muttei onnistunut täysin vakiinnuttamaan paikkaansa seuran avauskokoonpanossa. Vuonna 1987 Fischer siirtyi FC St. Galleniin, jossa pelasikin seuraavat kahdeksan kautta. Hän pelasi seuran paidassa yli 240 liigaottelua, kunnes palasi takaisin FC Zürichiin 1995. Toisella rupeamallaan FCZ:ssä myös peliaikaa tuli enemmän. Fischer kantoi joukkueen kapteeninnauhaa, kun FCZ juhli Sveitsin cupin mestaruutta 24 vuoden tauon jälkeen kaudella 1999/2000. Hän lopetti uransa seurassa 37-vuotiaana kauden 2002/03 päätteeksi.


title: Urs Fischer

text: Sveitsin maajoukkueessa Fischer esiintyi neljässä A-maaottelussa.Lopetettuaan pelaajauransa toukokuussa 2003 Fischer siirtyi valmentajaksi. Hän toimi FC Zürichin organisaatiossa ensin alle 14-vuotiaiden juniorien valmentajana ja vuosina 2004–2006 alle 21-vuotiaiden valmentajana. Pidettyään vuoden taukoa valmennustehtävistä, Fischeristä tuli kesällä 2007 uuden päävalmentaja Bernard Challandes'n apulaisvalmentaja FCZ:n edustusjoukkueeseen. Hän toimi tehtävässä yhden kauden palaten alle 21-vuotiaiden päävalmentajaksi.


title: Urs Fischer

text: Challandes'n saatua potkut tehtävistään huhtikuussa 2010 nousi Fischer seuran päävalmentajaksi loppukaudeksi. Toukokuun alussa hän teki kolmivuotisen jatkosopimuksen seuran kanssa. Kaudella 2010/11 Zürich taisteli Fischerin johdolla mestaruudesta, mutta taipui lopulta pisteellä FC Baselille. Kaudella 2011/12 menestys jäi vaatimattomammaksi. Eurooppa-liigassa tie katkesi lohkovaiheeseen ja Sveitsin liigassa Zürich vajosi keskikastiin. Seurajohdon kärsivällisyys loppui maaliskuun puolivälissä 2012 ja Fischer sai FC Lausanne-Sportista oteusta voitosta huolimatta potkut tehtävästään. Zürich oli liigassa kuudentena peräti 20 pistettä Baselia jäljessä.


title: Urs Fischer

text: Vuoden 2013 alussa Fischeristä tuli FC Thunin päävalmentaja. Fischerin alaisuudessa Thun pelasi tukevasti Sveitsin liigan keskikastissa. Kaudella 2013/14 seura pääsi mukaan Eurooppa-liigaan, jossa se eteni Fischerin johdolla aina lohkovaiheeseen saakka. Sveitsin liigassa paras sijoitus oli neljäs kaudella 2014/15. Kesällä 2015 Fischer siirtyi FC Baselin päävalmentajaksi. Fischerin johdolla Basel varmisti seitsemännen perättäisen Sveitsin liigamestaruuden huhtikuun lopussa 2016, kun joukkueen marraskuusta alkanut tappioton putki oli kasvattanut eron BSC Young Boysiin jo 16 pisteeseen. Kaudella 2015/16 Fischer luotsasi Baselin jo seitsemänteen perättäiseen Sveitsin mestaruuteen. Tällä kertaa ero toiseksi tulleeseen BSC Young Boysiin oli 14 pistettä. Mestarien liigassa Baselin tie katkesi jo karsintoihin, kun Maccabi Tel Aviv FC oli parempi vierasmaalisäännön turvin. Eurooppa-liigassa Fischer luotsasi joukkueensa pudotuspeleihin lohkovoittajana. Sveitsiläisseuran tie nousi pystyyn neljännesvälierissä sittemmin mestaruuden voittanutta Sevillaa vastaan.


title: Urs Fischer

text: Kaudella 2016/17 Fischerin Basel dominoi jälleen Sveitsin liigaa ja hävisi koko sarjakauden aikana ainoastaan kaksi ottelua. Fischerin uran toinen perättäinen ja FC Baselin kahdeksas perättäinen mestaruus ratkesi jo kuusi kierrosta ennen sarjan loppua. Tuplamestaruus varmistui, kun Basel kukisti FC Sionin Sveitsin cupin finaalissa maalein 3–0. Mestarien liigassa Baselin kausi oli kehnompi, eikä joukkue voittanut yhtään alkulohkonsa otteluista ja jäi jumbosijalle. Kauden jälkeen seura vapautti Fischerin tehtävistään.


title: Urs Fischer

text: Kesäkuun alussa 2018 Fischeristä tuli Saksan 2. Bundesliigan 1. FC Union Berlinin päävalmentaja.


title: Vaarallinen suhde

text: Vaarallinen suhde ("Fatal Attraction") on yhdysvaltalainen Adrian Lynen ohjaama jännityselokuva vuodelta 1987. Sen pääosissa ovat Michael Douglas, Glenn Close ja Anne Archer. Elokuva oli ilmestymisvuonnaan suosittu, ja se olikin Yhdysvaltain toiseksi tuottoisin elokuva vuonna 1987. "Vaarallinen suhde" sai myös kuusi Oscar-ehdokkuutta, joihin kuuluivat mm. paras elokuva ja paras naispääosa (Close).


title: Vaarallinen suhde

text: Elokuva kertoo aviomiehestä (Michael Douglas), joka pettää vaimoaan (Anne Archer) tuntemattoman naisen (Glenn Close) kanssa. Häiriintynyt nainen tulee pakkomielteiseksi miehestä, joka torjuu hänet yhden yön suhteen jälkeen.


title: Vaarallinen suhde

text: "Vaarallisen suhteen" menestystä seurasi useita muita elokuvia, jotka olivat kauhu- ja jännityselokuvan välimaastossa. 1990-luvun valeslashereita ovat esimerkiksi "Käsi, joka kehtoa keinuttaa", "Cape Fear", "Vihollinen vuoteessani", "Basic Instinct – vaiston varassa" ja "Shallow Grave – Murhaleikki".


title: Vaarallinen suhde

text: "The New York Timesin" kriitikot valitsivat "Vaarallisen suhteen" vuonna 2004 yhdeksi kaikkien aikojen tuhannesta parhaasta elokuvasta.


title: HMS Biter

text: HMS Biter on ollut kuuden Britannian Kuninkaallisen laivaston aluksen nimenä.


title: Pál Csernai

text: Pál Csernai (21. lokakuuta 1932 – 1. syyskuuta 2013) oli unkarilainen jalkapallovalmentaja ja keskikenttäpelaaja. Valmennusurallaan hän saavutti suurimmat meriittinsä FC Bayern Münchenissä 1980-luvun alussa. Hän oli miesvartiointiin perustuvan puolustuspelaamisen pioneereja.


title: Pál Csernai

text: Pelaajauransa Csernai aloitti Csepelin joukkueessa 1950-luvun alussa. Hän pelasi hyvin ja pääsi edustamaan Unkariakin kahteen otteeseen vuonna 1955. Tuolloin Unkarin maajoukkueessa dominoi ns. Kultainen joukkue, johon Csernai ei onnistunut murtautumaan.


title: Pál Csernai

text: Csernai lähti Unkarista kansannousun vuoksi 1956 ja jatkoi uraansa saksalaisessa Karlsuher SC:ssä. Hän pelasi tuoreessa Saksan cupin mestariseruassa kolme vuotta kunnes siirtyi 1959 Stuttgarter Kickersiin. Csernai pelasi seurassa uransa loppuun, vuoteen 1965 saakka.


title: Pál Csernai

text: Pelaajauransa jälkeen Csernai suoritti valmentajantutkinnon Kölnissä Hennes Weisweilerin opissa. Hän aloitti valmennusuransa Wacker 04 Berlinissä 1968. Seura pelasi tuolloin Länsi-Berliinin sarjassa sijoittuen Csernain opein neljänneksi ja viidenneksi. Hän siirtyi Wackerista SSV Reutlingeniin 1970, josta edelleen belgialaiseen Royal Antwerpeniin. Saatuaan potkut belgialaisseurasta 1972 Csernai palasi Saksaan ja toimi vuosina 1973–77 Pohjois-Badenin jalkapallomaajoukkueen valmentajana ja voitti ensimmäisenä vuonnaan Saksan alueiden amatöörimestaruuden.


title: Pál Csernai

text: Heinäkuussa 1977 Csernai siirtyi maanmiehensä Gyula Lórántin apuvalmentajaksi Eintracht Frankfurtiin. Marraskuussa 1977 joukkue voitti FC Bayern Münchenin 4–0, mikä pudotti suurseura Bayernin putoamiskamppailuun. Pian ottelun jälkeen seurat sopivat erikoislaatuisesta siirrosta, kun Bayernin päävalmentajana toiminut Dettmar Cramer siirtyi Eintrachtiin ja Lóránt apuvalmentajineen Bayerniin. Unkarilaiskaksikko pelasti toki Bayernin putoamiselta, mutta 12:s sija Bundesliigassa on edelleen seuran historian huonoin. Eintracht sijoittui viidenneksi.


title: Pál Csernai

text: Kauteen 1978/79 Bayern lähti uusin eväin rakentaen joukkuetta paluumuuttaja Paul Breitnerin, Karl-Heinz Rummenniggen, Branko Oblakin ja Klaus Augenthalerin ympärille. Päävalmentaja Lóránt korvasi miesvartiointipuolustuksen aluepuolustuksella, mikä ei ollut suuri menestys. Lopulta Lóránt sai potkut helmikuussa 1979 ja Csernai nousi seuran päävalmentajaksi. Bayernin seurajohto halusi Max Merkelin uudeksi päävalmentajaksi, mutta pelaajien tukema Csernai sai lopulta pitää paikkansa ja puheenjohtaja Wilhelm Neudecker jätti tehtävänsä. Csernai nosti Bayernin lopulta sekavan kauden päätteeksi Bundesliigassa neljänneksi.


title: Pál Csernai

text: Kauteen 1979/80 Bayern lähti sekavassa tilanteessa. Csernai menetti monia avainpelaajiaan, kun valmentajaan suuttunut Gerd Müller siirtyi Yhdysvaltoihin, Sepp Maier joutui lopettamaan uransa loukkaantumisten vuoksi ja Georg Schwarzenbeck kärsi lukuisista vammoista. Csernai organisoi joukkueen pelin uudelleen ja puolustuksen johtokaksikoksi nousivat Breitner ja Rummennigge. Kausi oli menestykseksä Bayernin palatessa Saksan mestariksi kuuden vuoden tauon jälkeen. Hän luotsasi seuran myös UEFA Cupin välieriin, joissa oli mukana vain saksalaisjoukkueita. Kaudella 1980/81 Csernai jatkoi menestyksekkäästi seuran peräsimessä ja voitti kauden jälkeen toisen Saksan mestaruutensa. Csernain kolmas kokonainen kausi ei tuonut Bundesliigan mestaruutta, joka karkasi Ernst Happelin valmentamalle HSV:lle. Saksan cupissa tuli kuitenkin mestaruus ja Euroopan Cupissa Bayern raivasi tiensä finaaliin. Aston Villa FC kaatoi Bayernin kuitenkin Peter Withen maalilla 1–0 ja Csernain unelma mestaruudesta kariutui.


title: Pál Csernai

text: Kausi 1982/83 jäi Csernain viimeiseksi Bayernissa. Liigamestaruus jäi haaveeksi ja seura putosi myös cupista jo varhaisessa vaiheessa. Eurokentillä tie katkesi Cup-voittajien Cupin puolivälierätappioon Aberdeenille. Lopulta hän joutui jättämään tehtävänsä toukokuussa 1983 vain hieman ennen kauden loppua.


title: Pál Csernai

text: Csernai jatkoi uraansa PAOK Thessalonikin päävalmentajana johdattaen seuran Kreikan liigassa viidenneksi. Yhden kauden jälkeen hän siirtyi SL Benficaan. Csernai oli hyvin epäsuosittu seuran pelaajien keskuudessa ja Portugalin cupin mestaruudesta huolimatta hän jätti tehtävänsä yhden kauden jälkeen.


title: Pál Csernai

text: Csernai palasi 1985 Saksaan, jossa valmensi Borussia Dortmundia. Menestys oli kuitenkin vaisua ja hän sai potkut kaksi kierrosta ennen kauden loppua Dortmundin ollessa sijalla 16. Tämän jälkeen hän toimi hyvin lyhyitä aikoja Fenerbahçen, Eintracht Frankfurtin, BSC Young Boysin ja Hertha BSC Berlinin päävalmentajana. MM1994-karsinnoissa hän luotsasi Pohjois-Korean maajoukkuetta ja kaudella 1994/95 kotimaassaan FC Sopronia.


title: Attacker-luokka (saattuetukialus)

text: Attacker-luokan saattuetukialukset olivat Britannian kuninkaalliselle laivastolle vuokraus-ja lainauslain nojalla luovutettuja Yhdysvaltain laivaston Bogue-luokan aluksia. Luokkaan kuului kaikkiaan yksitoista alusta. Luovutettujen alusten tilalle Yhdysvaltain laivasto tilasi saman nimiset alukset.


title: Attacker-luokka (saattuetukialus)

text: Alukset oli aseistettu merimaalien torjuntaan kahdella alakulmilla käytettävällä neljän tuuman tykillä. Aluksille Yhdysvalloissa asennetut tykit vaihdettiin brittiläisiin niiden saavuttua Britteinsaarille. Aluksilla oli ilmapuolustusta varten 8 kappaletta 40 millimetrin ja 10-35 kappaletta 20 millimetrin ilmatorjuntatykkejä. Lentokoneita aluksille voitiin sijoittaa 19-24 kappaletta.


title: Matthaeus Pipelare

text: Matthaeus Pipelare (n. 1450 – n. 1515) oli alankomaalainen säveltäjä. Hän toimi reilun kahden vuoden ajan kuoromestarina ’s-Hertogenboschissa – juurikaan muuta hänen elämästään ei tiedetä. Pipelaren tuotantoon kuuluu sekä maallista että hengellistä musiikkia. Hänen teostensa joukossa on esimerkiksi messuja ja motetteja. Häneltä on säilynyt myös chansoneita.


title: Antti Kauppinen

text: Antti Kauppinen on filosofian lehtori Trinity Collegessa Dublinissa. Hän väitteli tohtoriksi Helsingin yliopiston käytännöllisen filosofian laitokselta 2008 aiheenaan filosofinen moraalipsykologia. Kauppisen erikoisaloja ovat metaetiikka ja normatiivinen etiikka.


title: Antti Kauppinen

text: Antti Kauppinen


title: Langley (mittayksikkö)

text: Langley ("Ly", "ly") on pinta-alayksikölle saapuvan säteilyn energian mitta. Se on kalori neliösenttimetriä kohti eli cal/cm². Tällöin langley on 41840,00 J/m² eli 41,84 kJ/m2. Langley on nimetty vuosina 1834-1906 eläneen Samuel Pierpont Langley:n mukaan vuonna 1947.


title: 9 Metis

text: 9 Metis (symboli: ) on suurehko pikkuplaneetta, joka kiertää Aurinkoa asteroidivyöhykkeellä Marsin ja Jupiterin välissä. Rataelementtiensä mukaan se luetaan päävyöhykkeen asteroideihin. Metisin löysi A. Graham vuonna 1848. Asteroidi sai nimensä kreikkalaisen mytologian Metis-titaanin mukaan.


title: 9 Metis

text: Metisin ja toisen pääasteroidivyöhykkeen asteroidin nimeltä Amalthea on spektrofotometristen tutkimusten avulla huomattu olevan samaa alkuperää. Niiden uskotaan olevan jäänteitä pikkuplaneettaryhmästä, jonka pienemmät jäsenet ovat hävinneet ajan kuluessa. Ryhmän hajotessaan muodostaneen pikkuplaneetan arvioidaan olleen läpimitaltaan 300-600 kilometriä. Metis-asteroidia ei pidä sekoittaa saman nimiseen Jupiterin kuuhun.


title: 9 Metis

text: Metis oli yksi monista 1850-luvun tuntumassa löytyneistä asteroideista. Ensimmäisinä löytyneitä asteroideja oli pidetty planeettoina, mutta kun yhä uusia rupesi löytymään vuodesta 1845 (Astraea löytyi kyseisenä vuonna) lähtien kiihtyvällä tahdilla, niin ne menettivät pian asemansa.


title: Paperipyyheannostelija

text: Paperipyyheannostelija on käsien pyyhkimiseen tarkoitettu laite, jota käytetään pääasiassa julkissa WC-tiloissa. Laite voi olla elektroninen, jolloin se operoi automaattisesti, tai se voi olla manuaalinen, jolloin paperirullaa on vedettävä itse.


title: Fenytoiini

text: Fenytoiini eli 5,5-difenyylihydantoiini (CHNO) on epilepsian ja rytmihäiriöiden hoitamiseen käytettävä lääkeaine. Fenytoiini on hydantoiinin johdannainen. Karbamatsepiini on jossain määrin korvannut fenytoiinin epilepsialääkkeenä.


title: Fenytoiini

text: Fenytoiinia voidaan syntetisoida monella tavalla. Erään synteesin lähtöaineina ovat urea ja bentsiili. Reaktio on emäksellä katalysoitu additioreaktio. Yhdistettä voidaan synteisoida myös bentsofenonista ja ammoniumkarbonaatista.


title: Fenytoiini

text: Fenytoiinin toiminta perustuu natriumionikanavien salpaamiseen ja neuronaalisten solukalvojen tasapainottamiseen. Maksan CYP2C9 on tärkein lääkeainetta metaboloiva entsyymi. Entsyymi hydroksyloi fenytoiinin eli liittää bentseenirenkaaseen hydroksyyliryhmän. Nämä aineenvaihduntatuotteet ovat lääkeaineina tehottomia.


title: Fenytoiini

text: Fenytoiinin sivuvaikutuksia voivat olla silmävärve eli nystagmia, uneliaisuus, ihottuma ja suolisto-oireet. Vakavampi, ja harvinaisempi, sivuvaikutus on lääkkeestä aiheutuva maksatulehdus. Fenytoiinilääkinnän seurauksena foolihappopitoisuudet ihmiskehossa pienenevät. Ruiskeena annettuna yhdiste voi aiheuttaa hypertensiaa. Fenytoiini voi lisätä pienessä määrin sikiön kehittymisvaurioiden riskiä raskauden alkuvaiheessa.


title: Sähkösuunnittelija

text: Sähkösuunnittelija on sähkötekniikka-alan ammatti.


title: Sähkösuunnittelija

text: Sähkösuunnittelijan tehtäviin kuuluu kaikki rakennuksiin liittyvä sähköistyksen ja kaapeloinnin suunnittelu. Hankkeen tehtävät on kuvattu RT-kortissa, joka tarkoittaa talotekniikan suunnittelun tehtäväluetteloa.


title: Ištarin portti

text: Ištarin portti (assyriaksi ܕܵܪܘܲܐܙܲܐ ܕܥܵܐܫܬܲܪ, "Darwaza D'Ishtar") oli Babylonin sisemmän kaupungin kahdeksas portti. Nebukadressar II rakennutti sen noin vuonna 575 eaa. kaupungin pohjoispuolelle.


title: Ištarin portti

text: Seremoniaportti oli omistettu babylonialaiselle jumalattarelle Ištarille. Babylonin muuriin kuulunut portti oli alun perin yksi seitsemästä ihmeestä, kunnes Aleksandrian majakka syrjäytti sen 500-luvulla jaa.


title: Ištarin portti

text: Ištarin portin rakennusaineena olivat lapislatsulin sinisiksi lasitetut tiilet, joissa oli reliefikuvioina sirrušeja eli lohikäärmeitä ja alkuhärkiä. Portin kahdessa tornissa oli hammaslaitainen yläreuna kuten kaupungin muureissa.


title: Ištarin portti

text: Portin katto oli tehty seetristä. Portin läpikulun ja juhlakulkuekadun seinillä oli noin 120 lasitetuista tiilistä tehtyä leijonan kuvaa.


title: Ištarin portti

text: Pergamon-museoon Berliiniin on rakennettu portin rekonstruktio. Materiaalina oli Robert Koldeweyn arkeologisissa kaivauksissa 1902–1914 löytämät osat. Rekonstruktio viimeisteltiin 1930-luvulla. Portti oli alun perin kaksoisportti, mutta Berliinissä on esillä vain portin pienempi etuosa. Laajempi takaosa ei mahtunut museoon, joten sitä säilytetään varastossa.


title: Ištarin portti

text: Portin ja leijonakuvioiden osia säilytetään eri museoissa. Istanbulin arkeologisella museolla on leijonia, lohikäärmeitä ja härkiä. Röhsska Museumilla Göteborgissa on yksi leijona ja yksi lohikäärme. Portin osia on myös muun muassa Louvressa, Münchenissä ja yhdysvaltalaisissa museoissa.


title: Ištarin portti

text: Pienikokoisempi ennallistus portista rakennettiin Saddam Husseinin aikana Irakiin museon sisäänkäynniksi. Portti jäi kesken ja se kärsi vaurioita Irakin sodassa.


title: Glutetimidi

text: Glutetimidi ("2-etyyli-2-fenyyliglutarimidi") on piperidindionijohdoksiin kuuluva lääkeaine. Näistä käytetään myös nimitystä piperidiini-sarja, joista ensimmäiset tuotteet onnistuttiin syntetisoimaan vuonna 1952.


title: Glutetimidi

text: Glutetimidin tuotenimi lääkemarkkinoilla oli "Doriden", ja sitä käytettiin unilääkkeenä. Sen vaikutus alkaa noin 30–60 minuutissa ja kestää keskimäärin 6–8 tuntia. Joskus vaikutus on saattanut kestää jopa 10 tuntia, toisinaan vain 4 tuntia. Lääkkeellä on myös lievää spasmolyyttista eli antikonvulsiivista (antiepileptistä) relaksoivaa, lihasjännitystä laskevaa vaikutusta. Sitä ei kuitenkaan käytetty lääkkeenä epilepsiaan.


title: Glutetimidi

text: Glutetimidin siedettävyyttä on pidetty varsin hyvänä. Sen teho on muistuttanut paljolti keskipitkän vaikutuksen omaavia barbituraatteja. Tämä pätee sekä kemiallisen rakenteen että vaikutusten suhteen. Lääke soveltui käytettäväksi barbituurihapon johdosten tavoin, joskaan ei niitä merkittävästi parempana. Pitkäaikaiskäyttö saattoi johtaa tottumiseen eli habituaatioon sekä lääkeriippuvuuteen.


title: Glutetimidi

text: Lääkkeen annoskoko on ollut 500 mg. Lääke otettiin suun kautta, eli peroraalisesti.


title: Glutetimidi

text: Glutetimidi vedettiin myöhemmin markkinoilta siihen liittyneen väärin- ja sekakäytön johdosta. Väärinkäytön laajuudesta ei ole tietoa tässä yhteydessä saatavilla. Glutetimidi oli käytössä Suomessa vielä ainakin 1970-luvun lopulla.


title: Glutetimidi

text: Sivuvaikutuksina joskus on kuvattu esiintyneen ihottumaa, pahoinvointia (nauseaa) ja oksentelua (vomitusta).


title: Glutetimidi

text: Suuret annokset ovat alentaneet radikaalisti verenpainetta eli aiheuttaneet hypotensiota.


title: Etklorvynoli

text: Etklorvynoli eli etklorvinoli (etyyli-2-kloorivinyylietinyylimetanoli), "Arvynol" sekä "Placidyl" oli käytössä Suomessa 50-luvulta alkaen. Se on nykyään käytöstä poistettu lääkeaine, mutta sitä oli saatavilla vielä 70-luvun tietämillä. Etklorvynoli on lyhytvaikutteinen unilääke nukahtamisen helpottumista varten. Sen vaikutus kesti keskimäärin 2-5 tuntia. Etklorvynoli kuuluu tertiääristen karbinolien ryhmään, joita onnistuttiin syntetisoimaan 50-luvun keskivälin aikoihin. Lääkeaineen annoskoot ovat vaihdelleet välillä 250–750 mg.


title: Etklorvynoli

text: Etklorvynoli oli kapseliin suljettuna nestemäisessä muodossa. Sen vaikutus alkoi suhteellisen nopeasti, noin 15-30 minuutissa. Lääke hajosi myös nopeasti elimistössä, mikä tapahtui maksassa. Samanaikainen alkoholin käyttö saattoi tehostaa etklorvynolin vaikutusta, jopa vaarallisessa suhteessa. Etklorvynolin käytön aikana saattoi kehittyä, tapatottumus eli habituaatio sekä lääkeriippuvuus. Siksi sillä ei katsottu olevan mitään selkeätä etuisuutta barbituraatteihin verrattuna.


title: Etklorvynoli

text: Sivuoireina on saattanut esiintyä ihottumaa, joskin vähäisissä määrin. Myös maksavaurioita on kuvattu.


title: Etklorvynoli

text: Terapia Fennica TF-74 kuvaa lääkeaineiden myrkytyksiä käsittelevässä osuudessaan, etklorvynolin ja etinamaatin ns. terapeuttista aluetta jopa erittäin kapeaksi. Tämä tarkoittaa lääkkeellä ilmaantuvan varsin herkästi toksisia ominaisuuksia. Lähdetiedon pohjalta jopa 10 x 250 mg:n (yhteismäärä tuolloin 2,5g) kapselin ottaminen olisi voinut koitua fataaliksi. Etklorvynolin aiheuttamia myrkytystiloja on kuvailtu varsin vakaviksi. Pääoireina esitettiin kapillaarivaurion aiheuttama keuhkoödeema (nesteen keräytyminen elimeen) sekä anuria.


title: Etklorvynoli

text: Toinen samaan kemialliseen ryhmään kuulunut lääkeaine on ollut etinamaatti (1-etynyylisykloheksyylikarbamaatti). Sen markkinointiniminä on ollut "Valmid" ja "Valamin".


title: Etklorvynoli

text: Samaan tertiääristen karbinolien ryhmään lukeutuu vielä kolmas, joskin huomattavasti vähemmän tunnettu nukahtamislääke: metyyliparafynoli eli metyylipentinoli. Sen markkinointinimenä oli ollut "Dormison".


title: Etklorvynoli

text: Molempien annosmäärät 500 mg vaikuttavaa ainetta tablettia taikka kapselia kohden.


title: Djamel Mesbah

text: Djamel Mesbah (, s. 9. lokakuuta 1984 Zighoud Youcef, Algeria) on algerialais-ranskalainen jalkapalloilija, pelipaikaltaan vasen keskikenttälaituri. Hän edustaa Serie A:ssä pelaavaa Parmaa.


title: Djamel Mesbah

text: Mesbah syntyi Algeriassa, mutta muutti jo lapsena Ranskaan Annecy-le-Vieux'iin, jossa hän aloitti jalkapalloilun noin 11-vuotiaana. Tuolloin hän pelasi useimmiten hyökkääjänä. Sittemmin Mesbah muutti Sveitsiin, jossa hän edusti Servetten junioreita ennen kuin sai kutsun edustusjoukkueeseen. Häntä peluutettiin enimmäkseen laitahyökkääjänä ja välillä laitapuolustajana. Yhden kauden jälkeen Mesbah siirtyi Sveitsin suurimpiin seuroihin lukeutuvaan FC Baseliin vuonna 2004. Peliaikaa ei kuitenkaan tullut ja hänet lainattiin Ranskaan Lorientiin tammikuussa 2006. Peliaikaa ei tullut Mesbahin loukkannuttua ennen avausottelua.


title: Djamel Mesbah

text: Kesällä 2006 hän allekirjoitti kahden vuoden sopimuksen Aaraun kanssa, jossa peliaikaa tuli runsaasti. Mesbah kuitenkin jatkoi matkaansa Luzerniin heinäkuussa 2008. Hänet kuitenkin lainattiin syyskuussa 2008 Italiaan Serie B:ssä pelanneeseen Avellinoon. Kauden päätyttyä toinen Serie B:ssä pelannut seura Lecce osti Mesbahin heinäkuussa 2009. Avauskausi Leccessä osoittautui menestyksekkääksi joukkueen voitettua Serie B:n kauden päättääksi ja nousi Serie A:han kaudelle 2010–2011.


title: Djamel Mesbah

text: 18. tammikuuta 2012 Mesbah siirtyi neljän ja puolen vuoden sopimuksella AC Milaniin.


title: Djamel Mesbah

text: Mesbah sai kutsun Algerian maajoukkueeseen toukokuussa 2010, kun Rabah Saâdane nimesi alustavan joukkueen vuoden 2010 MM-kisoihin.


title: Djamel Mesbah

text: Hän pelasi ensimmäisen ottelunsa Algerian paidassa 28. toukokuuta 2010 Irlantia vastaan.


title: Djamel Mesbah

text: Toisen ottelunsa Mesbah pelasi vuoden 2010 MM-kisoissa 18. kesäkuuta 2010 Englantia vastaan tultuaan vaihdosta kentälle.


title: Djamel Mesbah

text: Mesbah valittiin vuoden 2014 MM-kisoihin. Hän pelasi avausottelunsa alkulohkon toisessa ottelussa Etelä-Koreaa vastaan ja oli myös avauksessa kolmannessa ottelussa Venäjää vastaan. Algerian kisat päättyivät neljännesvälieriin.


title: Some People Have Real Problems

text: Some People Have Real Problems on australialaisen laulaja-lauluntekijä Sian albumi vuodelta 2008.


title: Porkkala

text: Porkkala voi viitata muun muassa näihin:


title: Neuromyotonia

text: Neuromyotonia, joka tunnetaan myös nimellä Isaacsin syndrooma, on harvinainen neurologinen sairaus, jolle on ominaista jatkuva ei-tahdonalainen lihasaktiviteetti. Sairaus voi olla joko perinnöllinen tai hankittu, joista jälkimmäinen muoto on yleisempi. Hankittuna se voi johtua monenlaisista tekijöistä, kuten esimerkiksi myrkyllisille aineille altistumisesta. Viimeisimpien tutkimusten valossa sairautta pidetään autoimmuunina.


title: Neuromyotonia

text: Jatkuva lihasaktiviteetti ilmenee lihasnykinänänä eli faskikulaatioina ja myokymiana. Tyypillisiä oireita ovat myös lihaskrampit, lihasjäykkyys, liikahikoilu ja tuntohäiriöt.


title: Neuromyotonia

text: Neuromyotonian diagnosoinnissa voidaan oirekuvan tukena käyttää ENMG-tutkimusta. Verestä voidaan n. 40% tapauksista havaita vasta-aineita jänniteherkille kalium-kanaville (VGKC-Ab).


title: Neuromyotonia

text: Sairaudelle ei ole parantavaa hoitoa. Epilepsialääkkeet, kuten muun muassa karbamatsepiini, helpottavat useimmiten oireita merkittävästi.


title: Lady Croissant

text: Lady Croissant on australialaisen laulaja-lauluntekijä Sian livealbumi vuodelta 2007. Albumi sisältää kahdeksan Bowery Ballroomissa New Yorkissa äänitettyä live-kappaletta sekä studioraidan "Pictures".


title: Mies mustissa (Lost)

text: Mies Mustissa (tunnetaan myös nimillä Musta-asuinen mies, Veli ja savuhirviö) on kuvitteellinen hahmo televisiosarjassa "Lost". Hahmoa esittävät Titus Welliver ja Terry O’Quinn.


title: Mies mustissa (Lost)

text: Musta-asuinen mies syntyi saarella Rooman valtakunnan aikana yhdessä veljensä Jacobin kanssa. Tuntematon nainen auttaa heidän äitiään Claudiaa synnyttämään lapsensa, minkä jälkeen nainen tappaa Claudian estääkseen tätä viemästä lapsiaan omien ihmistensä joukkoon. Nainen, joka tunnetaan myös nimellä ”Äiti”, kasvattaa Jacobin ja Musta-asuisen miehen väittäen heille saaren olevan ainoa paikka koko maailmassa, ja ettei meren takana ole mitään.


title: Mies mustissa (Lost)

text: Kun Musta-asuinen mies on metsästämässä Jacobin kanssa, he huomaavat saarella elävät alkuperäisasukkaat. Kertoessaan tästä äidilleen, hän vie lapset siteet silmillä Lähteelle. Nainen kertoo, että jomman kumman veljeksistä on otettava vastaan tehtävä saaren ja Lähteen suojelijana. Musta-asuinen mies kohtaa Claudian ”haamun”, joka kertoo hänelle totuuden hänen äitipuolestaan ja neuvoo häntä liittymään saaren väen joukkoon. Musta-asuinen mies pyytää mukanaansa Jacobia, joka kuitenkin päättää jäädä äitipuolensa luo.


title: Mies mustissa (Lost)

text: 30 vuotta myöhemmin Musta-asuinen mies kertoo Jacobille tutkineensa väkensä motiiveja ja aikeita sekä olevansa pettynyt heihin. Heidän löydettyään sähkömagneettisen esiintymän saarelta, Musta-asuinen mies oli kaivanut kaivon, joka johtaisi hänet Lähteen luo. Hän kertoo äidilleen rakentaneensa rattaan, jota kääntämällä hän vihdoinkin pääsisi pois saarelta. Kun hänen äitipuolensa saa tietää tästä, hän tainnuttaa Musta-asuisen miehen, tappaa tämän väen ja tuhoaa kaivon. Mies kostaa äitipuolelleen puukottamalla tämän kuoliaaksi. Jacob raahaa veljensä Lähteelle ja heittää tämän virtaan, joka vie tämän luolan sisään. Tämä muuttaa Musta-asuisen miehen savuhirviöksi, joka ryntää ulos luolasta. Jacob löytää veljensä ruumiin virrasta ja asettaa tämän sekä äitipuolensa ruumiit luolaan, josta Jack ja Kate löytävät heidät vuosituhansia myöhemmin.


title: Mies mustissa (Lost)

text: Jacob estää Musta-asuista miestä poistumasta saarelta, uskoen tämän ”pimeyden” olevan vaaraksi muille. Miehellä on jatkuvia riitoja Jacobin kanssa saarelle tulevista ihmisistä ja näiden pahuudesta. Mies uskoo kaikkien ihmisten vain ”tuhoavan, taistelevan ja korruptoivan”, kun taas Jacob uskoo heissä piilevään hyvyyteen johtaen heitä saarelle testaamaan omaa luontoaan. Heidän äitinsä oli estänyt veljeksiä tappamasta toisiaan niin kauan kunnes ”porsaanreikä” löytyisi.


title: Mies mustissa (Lost)

text: Saarella asuneet ihmiset rakensivat kammion alle, jossa savuhirviö oleskeli. Kammiossa olevista hieroglypheistä päätellen he uskoivat hirviön olleen saaren vartija. Kun Black Rock -laiva saapuu saarelle vuonna 1867, savuhirviö tappaa laivan miehistön lukuun ottamatta Richardia. Mies yrittää huijata Richardin tappamaan Jacobin, mutta Jacob vakuuttaa Richardin liittymään neuvonantajakseen.


title: Mies mustissa (Lost)

text: On epäselvää, kuinka paljon Dharma Initiativen ihmiset tiesivät savuhirviöstä, mutta he olivat rakentaneet parakkien ympärille ääniaidan, joka piti hirviön ulkopuolella. Ben käytti parakkien alla olevaa kammiota hirviön hallitsemiseen vaikka tajusi myöhemmin hirviön hallitsevan häntä. turvaoven kartassa on viittauksia Kerberus-toimintaan, joka mahdollisesti viittaa hirviön olemassaoloon. Vuonna 1988 savuhirviö hyökkää Rousseaun ryhmän kimppuun raahaten yhden ryhmästä Temppelin kammioon tappaen tämän. Danielle alkaa uskoa hirviön ”sairastuttaneen” ryhmänsä tappaen kaikki ryhmänsä jäsenet.


title: Mies mustissa (Lost)

text: Kun Oceanic Airlinesin lento 815 putoaa saarelle, Musta-asuinen mies ilmestyy Christianin hahmossa Michaelin ja Waltin Vincent-nimiselle labradorinnoutajalle ja neuvoo tätä herättämään Jackin. Ensimmäisenä yönä savuhirviö kaataa puita viidakossa pelotellen selviytyneitä, ja toisena päivänä hirviö tappaa lennon 815 pilotin. Kolme päivää myöhemmin Locke näkee savuhirviön, mutta selviää kohtaamisesta. Jack näkee miehen isänsä Christianin hahmossa ja seuraa tätä luolaan, josta hän löytää isänsä arkun tyhjillään. Jack löytää myös kaksi ruumista, joista toisen kaulassa on nahkapussi, jossa on valkoinen ja musta kivi. Locke kutsuu ruumiita Aatamiksi ja Eevaksi. Kolme viikkoa myöhemmin savuhirviö jahtaa Jackin ryhmää ”pimeällä alueella”. Rousseau sanoo hirviön olevan turvallisuussysteemi, joka suojelee saarta. Hirviö saa Locken kiinni ja raahaa tätä kuoppaan. Jack saa otteen Locken käsistä ja Kate heittää kuoppaan dynamiittia, jolloin hirviö päästää irti Lockesta ja katoaa paikalta.


title: Mies mustissa (Lost)

text: Kuusi päivää myöhemmin Mr. Eko ja Charlie kohtaavat savuhirviön, joka katsoo Ekoa silmiin ja lähtee pois. Kolme viikkoa myöhemmin Musta-asuinen mies ilmestyy Ekolle tämän veljen, Yemin, muodossa ja käskee Ekoa tunnustamaan syntinsä. Eko kieltäytyy, jolloin savuhirviö tappaa hänet paiskaamalla hänet puita ja maata vasten. Kymmenen päivää myöhemmin savuhirviö jahtaa Katea ja Julietia viidakon läpi parakeille. Juliet saa viime hetkellä käynnistettyä ääniaidan, joka pysäyttää hirviön. Juliet sanoo, etteivät Toiset tiedä mikä hirviö on, ja ettei se ei pidä aidasta.


title: Mies mustissa (Lost)

text: Viikkoa myöhemmin Musta-asuinen mies ilmestyy Lockelle Jacobin mökissä tuntemattomana hahmona ja pyytää Locken apua. Hurley löytää Jacobin mökin ja näkee ikkunassa Christianin hahmon. Kun Keamy teloittaa Alexin Benin nähden, Ben kutsuu hirviön hyökkäämään Keamyn miesten kimppuun. Hirviö haavoittaa yhtä ryhmän jäsentä kuolettavasti. Laivalla Keamy sanoo ”mustan savupilarin” heittäneen miehen 20 jalan korkeuteen.


title: Mies mustissa (Lost)

text: Myöhemmin Musta-asuinen mies Christianin hahmossa pitää Aaronia käsissään Clairen nähden. Myöhemmin Locke kohtaa miehen Christianin hahmossa Jacobin mökissä Clairen kanssa. Mies väittää voivansa puhua hänelle Jacobin puolesta. Mies kehottaa Johnia siirtämään saarta. Christian ilmestyy Michaelille juuri ennen pommin räjähdystä, sanoen hänen ”olevan vapaa lähtemään”. Claire tutustuu Musta-asuiseen mieheen tajuten tämän olevan ”ystävä” ja voivan olla missä muodossa tahansa. Hän auttaa Clairea selviämään Toisten hyökkäyksiltä kolmen vuoden ajan, uskotellen tälle Toisten vieneen Aaronin. Mies ilmestyy Lockelle Christianina nuhdellen tätä siitä, että tämä antoi Benin siirtää saarta. Mies opastaa Locken jäätyneen rattaan luo. Locke siirtää rattaan paikalleen pysäyttäen aikahypyt.


title: Mies mustissa (Lost)

text: Kun Ajira Airwaysin lento on tehnyt pakkolaskun -saarelle, Musta-asuinen mies ilmestyy Sunille Christianin muodossa ja näyttää tälle valokuvan vuodelta 1977, jossa Jin, Hurley, Jack ja Kate ovat mukana Dharma Initiativessa. Myöhemmin Musta-asuinen mies omaksuu Locken hahmon ja soluttautuu Ilanan joukkoihin. Mies matkaa Benin kanssa pääsaarelle, jossa he kohtaavat Sunin ja Frankin. Mies johdattaa Benin Temppelin kammioon, jossa hän ilmestyy savuhirviönä ja näyttää Benille tämän menneisyyden teot, jotka johtivat Alexin kuolemaan. Mies ilmestyy Benille myös Alexin muodossa, käskien tätä totella ”Lockea” kaikessa, varoittaen tappamasta häntä kuoleman uhalla.


title: Mies mustissa (Lost)

text: Locken muodossa oleva Musta-asuinen mies kohtaa Richardin ryhmän vaatien tätä viemään hänet Jacobin luo. Päästyään Taweret-patsaan luo, Richard vastahakoisesti päästää miehen ja Benin tapaamaan Jacobia. Jacob tunnistaa ”Locken” veljekseen, sanomalla tälle: ”Löysit porsaanreikäsi.” Musta-asuinen mies toteaa, ettei Jacob tiedä, mitä hän joutui tekemään löytääkseen sen. Ben puukottaa Jacobin kuoliaaksi ja Musta-asuinen mies työntää ruumiin tuleen polttaen sen. Bramin ryhmä ryntää patsaan alle ja kohtaa Musta-asuisen miehen, joka kertoo heille Jacobin kuolleen, ja ettei heidän tarvitse enää suojella ketään. Ryhmä yrittää ampua miehen, mutta tämä muuntautuu savuhirviöksi tappaen kaikki ryhmän jäsenet. Mies lyö Richardin tajuttomaksi ja vie tämän viidakkoon.


title: Mies mustissa (Lost)

text: Richardin kieltäytyessä liittymästä Musta-asuisen miehen puolelle, tämä suuntaa parakeille ja kohtaa Sawyerin, joka tajuaa ettei mies ole ulkomuodostaan huolimatta Locke. Matkallaan luolalle mies kohtaa nuoren Jacobin ”haamun”, joka muistuttaa, ettei hän voi tappaa Sawyeria. Mies vie Sawyerin luolaan, jonka seinään Jacob oli kirjoittanut selviytyneiden nimiä, joista suurin osa oli yliviivattu. Mies viivaa Locken nimen yli ja selittää Sawyerille Jacobin halunneen Sawyerin suojelevan saarta yhtenä hänen kandidaattinaan. Sawyer päättää kuitenkin lähteä pois saarelta Musta-asuisen miehen kanssa.


title: Mies mustissa (Lost)

text: Myöhemmin mies käskee Clairea viemään uhkavaatimuksen Temppelille. Sayidin yritettyä puukottaa Musta-asuista miestä, tämä lupaa Sayidille Nadian takaisin, jos tämä auttaisi häntä. Sayidin tapettua Dogenin ja Lennonin, savuhirviö hyökkää Temppelille surmaten jokaisen Toisen, jotka eivät liittyneet hänen joukkoihinsa. Iskusta selviytyneet Toiset sekä Kate ja Sayid liittyvät Musta-asuisen miehen joukkoihin.


title: Mies mustissa (Lost)

text: Seuraavana päivänä mies vapauttaa Benin jalkakahleista ja tarjoaa tälle työtä saaren johtajana, kun hän on lähtenyt saarelta. Johdatettuaan joukkonsa Clairen suojiin, mies lähettää Sawyerin vakoilemaan Widmorea Hydra-saarelle. Kohdattuaan Sunin, Musta-asuinen mies tarjoutuu viemään hänet Jinin luo, mutta Sun juoksee karkuun kunnes hän lyö päänsä oksaan ja menettää tajuntansa. Palattuaan leiriin hän huomaa Widmoren miesten vieneen Jinin pois. Musta-asuinen mies suuntaa Hydra-saarelle, jossa hän kohtaa Widmoren ja varoittaa tätä tulevasta sodasta. Palatessaan leiriinsä hän kohtaa Desmondin, jonka Sayid oli hakenut Widmoren leiristä. Mies työntää Desmondin vanhaan kaivoon.


title: Mies mustissa (Lost)

text: Hurleyn ryhmän saavuttua neuvottelemaan Musta-asuisen miehen kanssa, hän kertoo Jackille yrittäneensä neuvoa selviytyneitä aiemmin Christianin muodossa. Zoen saavuttua kertomaan uhkavaatimuksen Widmorelta, Musta-asuinen mies suuntaa ryhmänsä kanssa rannalle käskien Sawyeria hakemaan purjeveneen. Sawyer kuitenkin karkaa Jackin, Katen, Hurleyn, Sunin, Clairen ja Frankin kanssa. Jack päättää jäädä saarelle ja ui takaisin rannalle, jossa Musta-asuinen mies odottaa ryhmänsä kanssa. Kun Widmore aloittaa tykistötulen, Musta-asuinen mies vie Jackin turvaan.


title: Mies mustissa (Lost)

text: Jack ja Musta-asuinen mies soutavat veneellä Hydra-saarelle, jossa he vapauttavat muut selviytyneet. Saavuttuaan koneelle Musta-asuinen mies sanoo koneen olevan viritetty räjähteillä ja että heidän on poistuttava saarelta sukellusveneellä. Saavuttuaan veneen luo Jack työntää miehen veteen ja pakenee veneellä saarelta ilman Musta-asuista miestä ja Clairea. Mies oli kuitenkin piilottanut Jackin reppuun räjähteen, jonka Sawyer vahingossa aktivoi. Jack pakenee uppoavasta sukellusveneestä Hurleyn, Sawyerin ja Katen kanssa. Sayid, Sun ja Jin menehtyvät. Mies sanoo Clairelle sukellusveneen uponneen ja menevänsä viimeistelemään aloittamansa asian.


title: Mies mustissa (Lost)

text: Mies saapuu pääsaarelle, ja Widmore käskee kaikkien piiloutua. Richard yrittää neuvotella miehen kanssa, mutta tämä ilmestyy savuhirviönä ja heittää Richardin ilmaan. Hän kohtaa Benin, joka paljastaa Widmoren sijainnin. Mies kuulustelee Widmorea ja Zoea, mutta kun Widmore ei paljasta mitään, mies viiltää Zoen kurkun auki. Mies uhkaa tappaa Pennyn päästyään pois saarelta, jos Widmore ei puhuisi. Widmore kertoo miehelle Desmondista, kunnes Ben ampuu Widmoren. Mies sanoo Benille Widmoren kertoneen Desmondin olevan Jacobin viimeinen mahdollisuus, jos kaikki hänen kandidaattinsa ovat kuolleet.


title: Mies mustissa (Lost)

text: Musta-asuinen mies löytää Desmondin Rosen ja Bernardin luota, uhaten tappaa heidät jos Desmond ei auttaisi häntä. He kohtaavat Jackin ryhmän, jolloin Kate yrittää turhaan ampua Musta-asuisen miehen. Desmond lasketaan virtaukseen ja tämä sammuttaa Lähteen valon, jolloin Musta-asuinen mies menettää kuolemattomuutensa. Mies aikoo paeta saarelta veneellä, mutta Jack haastaa tämän kaksintaisteluun kalliolla. Mies puukottaa Jackiä, mutta Kate ampuu miestä. Mies sanoo viimeisiksi sanoikseen ”olette myöhässä”, jolloin Jack työntää hänet alas kalliolta. Jack toteuttaa Jacobin tahdon estää miestä lähtemästä saarelta.


title: Healing Is Difficult

text: Healing is Difficult on australialaisen laulaja-lauluntekijä Sian albumi vuodelta 2001.


title: Isä Ted

text: Isä Ted ("Father Ted") on katolilaisista papeista kertova brittiläinen komediasarja, jota esitettiin Channel 4 -kanavalla. Sarja kertoo kuvitteellisella "Craggy Islandilla" asuvan kolmen erilaisen papin ja heidän taloudenhoitajansa elämästä. Sarjaa tehtiin 25 jakson verran. Suomessa sarjaa esitettiin MTV3:lla 1990-luvun lopulla. Kolmatta kautta ja jouluspesiaalia ei ole esitetty Suomessa.


title: We Are Born

text: We Are Born on australialaisen laulaja-lauluntekijä Sian albumi, joka julkaistiin kesäkuussa 2010.


title: We Are Born

text: Albumi ylsi Suomen virallisen listan sijalle 24.


title: Shadows Between the Sky

text: Shadows Between the Sky on avantgardistisen kitaristi Bucketheadin kahdeskymmenesseitsemäs studioalbumi, joka julkaistiin 5. helmikuuta 2010. Se ilmestyi seuraavana päivänä TDRSMusic:sta. Albumi on tyyliltää hyvin samantapainen kuin hänen vuonna 2009 julkaistu A Real Diamond in the Rough -albumi.


title: Misko Iho

text: Misko Iho (ent. Mikko, s. 9. toukokuuta 1975 Helsinki) on palkittu suomalainen mainos- ja musiikkivideo-ohjaaja.


title: Misko Iho

text: Vuosina 1992–1994 Misko Iho vaikutti demoskenellä toimiessaan graafikkona yhdessä maailman tunnetuimmista demoryhmistä Future Crew'ssa. Future Crew tuli maailmanlaajuisesti tunnetuksi muun muassa julkaisemistaan demoista Unreal (Assembly 1992), Panic (The Party 1992) ja Second Reality (Assembly 1993). Vuonna 1994 Iho vietti muutaman kuukauden työskennellessään Yhdysvalloissa suunnittelemassa grafiikkaa "Epic Pinball" -nimiseen videopeliin.


title: Misko Iho

text: Vuosina 1997–2001 Iho työskenteli Suomessa digitaalisten erikoistehosteiden parissa ja rakensi tehosteita elokuviin, musiikkivideoihin sekä mainoksiin. Vuonna 2001 hän ohjasi ensimmäisen televisiomainoksensa, jonka jälkeen hän on toiminut ohjaajana Suomessa ja ulkomailla. Tunnetuimpiin töihin lasketaan mainoselokuvasarja VR:n Kivimiehet. Kampanja palkittiin muun muassa vuonna 2007 Grand- sekä Golden Effie -palkinnoilla.


title: Misko Iho

text: Iho on ohjannut musiikkivideoita lukuisille suomalaisille artisteille ja hänet palkittiin vuonna 2010 kultaisella Muuvi-palkinnolla Suomen Ääni- ja kuvatallennetuottajien Muuvi-musiikkivideokilpailussa ohjaamastaan musiikkivideosta Chisun ”Baden-Baden” -kappaleeseen. Video voitti samassa kilpailussa myös yleisöäänestyksen. Ihon ohjaama video Chisun kappaleeseen Sabotage palkittiin vuoden 2011 parhaana musiikkivideona Emma-gaalassa 2012.


title: Misko Iho

text: Vuonna 2010 valmistunut fiktiivinen lyhytelokuva "Potilas" sai ensi-iltansa Helsingin Rakkautta ja Anarkiaa -elokuvafestivaaleilla ja palkittiin myöhemmin Lontoon kansainvälisillä Super Shorts -lyhytelokuvafestivaaleilla parhaasta ohjauksesta ja Byron Bayn kansainvälisillä elokuvafestivaaleilla parhaana lyhytelokuvana. Elokuva on myös päässyt elokuvafestivaalien viralliseen valikoimaan lukuisilla festivaaleilla muun muassa Yhdysvalloissa, Intiassa, Espanjassa ja Britanniassa. Rooleissa nähdään Jani Volanen ja Tommi Korpela.


title: Misko Iho

text: Vapaa-ajalla Misko Iho harrastaa laskuvarjohyppäämistä, jossa on voittanut freeflyingin Suomen mestaruuden vuonna 2009 sekä ollut mukana muodostelmalentämisen Euroopan ennätyksellä vuonna 2011.


title: Misko Iho

text: Misko Ihon äiti on Sikke Sumari.


title: Misko Iho

text: Potilas (Jani Volanen, Tommi Korpela) (2010)


title: Misko Iho

text:
2013
2012
2011
2010
2009
2008
2007
2003
1998


title: Kultainen karhu

text: Kultainen karhu () on Berliinin elokuvajuhlilla jaettava parhaan elokuvan palkinto. Palkinto on jaettu vuodesta 1951 lähtien.


title: Lil Twist

text: Lil Twist (oik. Christopher L. Moore, s. 11. tammikuuta 1993 Oak Cliffey, Texas) on yhdysvaltalainen rap-artisti. Hän on artisti Young Money Entertainmentissa ja hänen debyytti-albuminsa julkaistiin kesällä 2011.


title: Lil Twist

text: Mooren vanhemmat ovat Rhona Moore ja Stephen L. Gray, ja hänellä on sisko Crystal McGriff. Kun Moore oli 10-vuotias, hän sai julkisuutta Dallasissa paikallisen biisinsä Texas Twistin avulla.


title: Lil Twist

text: Kun Twist oli esiintymässä paikallisessa konsertissa, hän tapasi räppäri Lil Waynen. Konsertti vakuutti hänet niin paljon, että Wayne tarjosi hänelle paikkaa Young Money Entertainmentissa. Liittymisen jälkeen Lil Twist julkaisi kaksi Mixtapea: The Yearbookin, Class Presidentin. Sitten hän alkoi tehdä debyytti-albumiaan, Don't Get It Twistediä, joka oli määrä julkaista myöhään kesällä 2010. Twist julkaisi kesällä 2010 debyytti-singlensä Love Affairin. Lil Twist perusti oman levy-yhtiönsä, Takeover Soldiers LLC:n, johon on ilmoittautunut seuraavia räppäreitä: Dan Dan, Lil Za, Kevlar Rapstar, Lil Chuckee, ja Lil Best On Deck. Twist on myös mukana Young Hot Boyz -yhtyeessä.


title: Timmion Records

text: Timmion Records (Timmion Records Oy) on suomalainen levy-yhtiö, joka julkaisee ja tuottaa 7"-singlejä sekä LP-levyjä, CD-levyjen ja muiden digitaalisten formaattien ohella.


title: Timmion Records

text: Timmion Records Oy omistaa Suomen ainoan vinyylikaiverruslaitteiston. Timmion Records Oy kaivertaa vinyylejä levy-yhtiöille, bändeille sekä yksityishenkilöille. Yhtiön omistavat Jukka Sarapää, ja Sami Kantelinen. Yhtiön toimitilat sijaitsevat Helsingissä, Kaapelitehtaalla.


title: Paula Ruutu

text: Hertta Paulina (Paula) Ruutu (ent. Ruuth, os. Vannila ent. Gran, 23. lokakuuta 1906 Värtsilä – 22. kesäkuuta 1990 Joensuu) oli suomalainen kansanedustaja.


title: Paula Ruutu

text: Ruutu toimi Maalaisliiton, ja sittemmin Keskustapuolueen, kansanedustajana Pohjois-Karjalan läänin vaalipiiristä kahteen otteeseen, 20. helmikuuta 1962 – 4. huhtikuuta 1966 ja 22. syyskuuta 1967 – 22. maaliskuuta 1970. Jälkimmäisellä kerralla hän nousi eduskuntaan varaedustajan paikalta maaherraksi siirtyneen Esa Timosen tilalle. Hän toimi poliittisella urallaan myös presidentin valitsijamiehenä vuonna 1968 ja Joensuun kaupunginvaltuuston jäsenenä.


title: Paula Ruutu

text: Ruutu oli varsinaiselta ammatiltaan opettaja. Hän valmistui filosofian kandidaatiksi vuonna 1935 ja maisteriksi vuonna 1936. Hän työskenteli vuosina 1953–1970 Itä-Suomen seminaarin äidinkielen lehtorina ja vuosina 1970–1973 Joensuun korkeakoulun suomen kielen lehtorina. Hän sai vuonna 1973 opetusneuvoksen arvonimen. Ruutu toimi myös pitkään, vuodesta 1936 vuoteen 1953, Pohjois-Karjalan maakuntaliiton toiminnanjohtajana.


title: Lentokone kadoksissa

text: Lentokone kadoksissa on norjalainen lentäjäkirja, joka on julkaistu Suomessa WSOY:n Nuorten toivekirjastossa vuonna 1959. Kirjoittaja on norjalainen lentäjäeverstiluutnantti.


title: Lentokone kadoksissa

text: Kirjassa liikutaan Norjan ilmavoimien alueella. Päähenkilöt ovat nuoria kuljetuslentäjiä.


title: Lentokone kadoksissa

text: Lentäjävänrikki Geir Gran saa keskellä yötä hälytyksen: hänen on lähdettävä Bodön tukikohdasta mahdollisimman pian kiireelliselle ambulanssilennolle Kirkkoniemeen yksimoottorisella De Havilland Otter -koneella. Lentoparikseen hän saa nuoren kersantti Petter Hovdenin.


title: Lentokone kadoksissa

text: Lento lähtee normaalisti mutta Finnmarkin ylängön keskimailla koneeseen tulee moottorivika ja miehet joutuvat turvautumaan laskuvarjoihin pilvipeitteen yläpuolella.


title: Lentokone kadoksissa

text: Ennen hyppyä he saavat radioyhteyden Altan radioasemaan ja hätäviesti siis menee perille.


title: Lentokone kadoksissa

text: Geir pääsee maahan turvallisesti mutta Petter katkaisee jalkansa.


title: Lentokone kadoksissa

text: Geir löytää nopeasti sopivan leiripaikan ja avustaa melko lähelle pudonneen Petterin paikalle käyttäen laskuvarjopakkauksen kumivenettä rekenä. Suksia ei ole mutta pajunoksista, laskuvarjon naruista ja aluksi myös kumivenepakkauksen tukivanerilevystä syntyy nopeasti lumikengät.


title: Lentokone kadoksissa

text: Nyt alkaa kahden nuoren miehen vaativa Robinson-elämä laskuvarjoista tehdyssä teltassa. Elämästä tulee kovaa taistelua nälkää, kylmyyttä ja susia vastaan. Hätämuonat eivät riitä kuin pariin ateriaan, mutta ansametsästys ja kalastus tuottavat alkuvaikeuksien ratkettua riittävästi ruokaa ja talvikoulutuksen saanut Geir kaivaa lumen alta jopa poronjäkälääkin josta keitetään puuroa pahimman nälänhädän voittamiseksi. Kone on odotusten mukaan pudonnut muutaman kilometrin päähän ja Geir käy hakemassa sen hylystä kaikkea tarvittavaa - tosin harmittavasti taskulamppu on tuhoutunut mutta hän laskee moottorista öljyä tyhjään purkkiin ja tekee siitä eräänlaisen myös keittimeksi kelpaavan öljylampun. Kartatkin on menetetty koska ne jäivät avoimeen ohjaamoon ja tuuli on vienyt ne. Kaikkea muuta kyllä löytyy: öljyn lisäksi myös valopistooli ammuksineen, ylimääräinen laskuvarjo, istuintyynyjä, kirves sekä jopa eräästä lokerosta sinne hypätessä unohtunut Geirin piipputupakkapussikin. Paluu teltalle on tosin rankka lumisateen alkaessa. Hätämuonaakaan ei varavarjoihin kuulu.


title: Lentokone kadoksissa

text: Hätäkutsu oli kuultu ja piiripäällikkö Ruste odottaa synkkänä sään paranemista: niin kauan kuin ylängöllä on huono sää ei ole mieltä lähettää ilmaetsijöitä, ja maapartiot ovat tiukoilla. Lopulta sääpalvelu ilmoittaa että tulisi muutaman päivän ajaksi paras mahdollinen sää, ja jo toisena etsintäpäivänä eräs Thunderjet-lentue, "Pantterit", havaitsee lentäjien leirin. Nyt paikalle hälytetään ainoa laskeutumaan pystyvä kone, helikopteri joka poimii lentäjät kyytiin ja nämä pääsevät kotiin.


title: Vom Bordstein bis zur Skyline

text: Vom Bordstein bis zur Skyline on Bushidon ensimmäinen sooloalbumi, jonka julkaisi Aggro Berlin heinäkuussa 2003. Se sijoittui parhaimmillaan Saksan Media Control Charts albumilistalla sijalle 88.


title: Wataniya Airways

text: Wataniya Airways ( oli yksityinen kuwaitilainen lentoyhtiö, joka perustettiin vuonna 2005. Wataniya Airwaysin solmukohtana toimi Kuwaitin kansainvälinen lentoasema, josta yhtiö liikennöi 12 kohteeseen Lähi-idässä ja Euroopassa viiden Airbus-koneen laivastollaan.


title: Wataniya Airways

text: Wataniya Airways ajoi alas toimintonsa 16. maaliskuuta 2011.


title: Wataniya Airways

text: Taloudellisten vaikeuksien seurauksena Wataniya Airways joutui lopettamaan toimintansa 16. maaliskuuta 2011. Lentoyhtiö ilmoitti, ettei se kykene korvaamaan jo varattujen lippujen hintoja asiakkailleen. Yhtiön omistajat keskustelevat parhaillaan yhtiön omistuksista ja tulevaisuudesta.


title: Wataniya Airways

text: Wataniya Airways liikennöi Kuwaitista 12 kohteeseen Lähi-idässä ja Euroopassa.


title: Reijo Valta

text: Reijo Valta (22. lokakuuta 1967 Kuopio) on suomalainen tietokirjailija ja runoilija. Vallan laajaan tuotantoon kuuluu historiateoksia, suomennoksia, runoja ja sarjakuvia käsitteleviä tietokirjoja. Hänen tunnetuin teoksensa lienee Kapteeni Haddockin kirosanat kokoava "Turskatti! Kapteeni Haddockin haukkumat" vuodelta 1999.


title: Reijo Valta

text: Jyväskylän yliopistosta historiasta ja filosofiasta valmistunut Valta aloitti uransa liikenteen historiaa käsittelevillä teoksilla. Hän on kirjoittanut muun muassa vesiliikenteestä Pohjois-Savossa ja linja-autoilusta Oulussa. Lisäksi hän on kirjoittanut järjestöhistorioita.


title: Reijo Valta

text: Vallan sarjakuvakirjoitukset keskittyvät "Tintin seikkailuihin", joista hän on tehnyt neljä teosta, mainitun Haddock-teoksen lisäksi esimerkiksi arumbajaintiaaneja käsittelevän etnografisen tutkielman. Valta on kirjoittanut myös Asterixin seikkailujen latinan kielisistä lentävistä lauseista ja Aku Ankan maailmasta.


title: Reijo Valta

text: Filosofian alalta Valta on toimittanut (yhdessä Riitta Koikkalaisen kanssa) J.E. Salomaan teosten uusintajulkaisuja ja suomentanut antiikin kreikkalaisten filosofien fragmentteja (Anaksagoras, Melissos, Zenon Elealainen, Filolaos ja Diogenes Apollonialainen).


title: Reijo Valta

text: Vallan runotuotanto on kokeellista ja/tai pamfletoivaa. Esimerkiksi kokoelma "Puista kasvavat" (2009) on toteutettu valokuvaamalla. Valta on tehnyt yhteistyötä muun muassa Karri Kokon kanssa.


title: Hyppää, Petter!

text:
Hyppää, Petter! on norjalainen lentäjäkirja, joka on julkaistu Suomessa WSOY:n Nuorten toivekirjastossa vuonna 1960. Kirjoittaja on norjalainen lentäjäeverstiluutnantti. Kirja on itsenäinen jatko-osa nuortenromaanille Lentokone kadoksissa.
On kulunut muutama vuosi. Geir on ylennetty luutnantiksi ja siirretty hävittäjälaivueeseen Gardermoeniin saaden ajokikseen Thunderjet - suihkuhävittäjän. Petter on niin ikään ylennetty vänrikiksi ja jatkaa ambulanssilentäjänä. Lopulta hänkin pääsee Gardemoeniin lentämään suihkukoneella.


title: Hyppää, Petter!

text: Hän on kuitenkin erittäin epävarma lentäjänä. Aluksi hän on ajaa yhteen Geirin kanssa ja selviää siitä lentäjien yhteispalaverin voimin toimimalla ns. kellonsoittajana: tukikohdassa on vanha laivakello jota soittamalla kutsutaan kokoon kaikki lentäjät keskustelemaan ongelmatilanteesta joka jollain on ollut lennolla. Kutsuja puhdistaa kellon ja johtaa puhetta ollen lentäjien vanhin niin kauan kuin seremonia kestää.